title: Muammar Gaddafin kuolema

text:
Kapinallisten mukaan Gaddafi olisi jo kiinniotettaessa haavoittunut jalkoihin ja selkään, minkä jälkeen Gaddafi haavoittui olkapäähän. Kapinallisten komentaja ei kyennyt pidättelemään raivostuneita kapinallisia, jotka halusivat kostaa Gaddafille muun muassa Misratan saarron tapahtumat.
Pidätyksen alkuvaiheessa tunnistamaton kapinallinen työnsi Gaddafin peräaukkoon luultavasti veitsimäisen pistimen. Kapinalliset potkivat, hakkasivat ja pistelivät haavoittunutta Gaddafia pistimellä moneen paikkaan. Ilmaan ampuvat voitonriemuiset kapinalliset pilkkasivat Gaddafia. Gaddafin pahoinpitelyä säestivät huudot "Allahu akbar" ja "Misrata". Kapinalliset kuljettivat Gaddafia pitkin katuja.


title: Muammar Gaddafin kuolema

text: Jonkun ajan kuluttua eräs kapinallisista ampui Gaddafia päähän. HRW:n raportin mukaan Gaddafi saattoi olla kuollut ennen tätä. Lopuksi kapinalliset nostivat puolialastoman Gaddafin ruumiin ambulanssiin.


title: Muammar Gaddafin kuolema

text:
Gaddafin kuolinsyystä oli alussa epäselvyyttä maailmalla, ja Gaddafin kuolintavasta oli erilaisia näkemyksiä.
Kapinalliset ilmoittivat aluksi, että Gaddafi olisi kuollut Naton ilmaiskussa. Kapinallisten öljyministeri sanoi Gaddafin kuolleen kapinallisten ja Gaddafin välisessä taistelussa ristituleen. Veristä Gaddafia esittäneitä videoita julkaistiin internetissä. Niissä haavoittunut Gaddafi taisteli väkijoukon keskellä vangitsijoitaan vastaan ja pelästyneenä anoi armoa ja häntä painettiin näytille auton konepellille. Eräässä videossa Gaddafia raahattiin pitkin katua. Eräiden tietojen mukaan Gaddafin oma henkivartija olisi ampunut tämän, mutta erään väliaikaishallinnon sotilasjohtajan mukaan kapinalliset pahoinpitelivät ja tappoivat Gaddafin. Joidenkin tietojen mukaan Gaddafin olisi ampunut eräs 20-vuotias kapinallinen tämän omalla kullatulla aseella, mutta varmaa tietoa ei ole. YK vaati Gaddafin kuolemasta tarkkaa tutkimusta.


title: Muammar Gaddafin kuolema

text: Kuoleman jälkeen Gaddafin ja hänen poikansa Mutassimin ruumiita pidettiin julkisesti näytteillä neljä päivää Misratassa kauppakeskuksen kylmähuoneessa ennen kuin väliaikaishallitus kielsi niiden julkisen esilläpidon. Gaddafille tehtiin ruumiinavaus ja otettiin DNA-näytteet henkilöllisyyden varmistamiseksi. Lääkäri löysi Gaddafilta luodin sekä päästä että vatsasta. Uutistoimistojen mukaan Gaddafi haudattiin salaiseen paikkaan Libyan aavikolle. Hautajaisissa oli läsnä myös muutamia sukulaisia ja viranomaisia. Samaan paikkaan haudattiin myös Gaddafin poika Mutassim ja entinen puolustusministeri Abu Bakr Junis.


title: Amphicyon

text: Amphicyon eli "kaksimuotoinen koira" on sukupuuttoon kuollut petoeläinsuku. Se kuului "Amphicyonidae"-heimoon eli ”koirakarhuihin”. "Amphicyon" näyttikin koiran ja karhun risteytykseltä. Se oli harmaakarhun kokoinen ja sillä oli erittäin vahvat leuat, jotka murskasivat luita, mutta se söi myös kasveja. "Amphicyon"illa oli myös sudenkaltaiset hampaat, pitkä häntä ja tukevat jalat. Se oli silti liian raskasrakenteinen juostakseen pitkiä matkoja saaliinsa perässä, joten se luultavasti vaaniskeli saalistaan ja hyökkäsi sen kimppuun. "Amphicyon"in eläessä Afrikan, Pohjois-Amerikan, Euroopan ja Aasian välissä oli maasiltoja, joita pitkin "Amphicyon" pystyi levittäytymään näille päämantereille. Amphicyon eli 20–1 miljoonaa vuotta sitten ja hävisi, luultavasti tulevan jääkauden ilmastonmuutoksen takia.


title: S. A. Korff

text: Serge Alexander Korff (; 3. maaliskuuta 1876 Pietari, Venäjän keisarikunta – 7. maaliskuuta 1924 Washington, Yhdysvallat) oli venäläinen oikeustieteilijä ja virkamies, joka toimi Venäjän valtio-opin ja oikeushistorian professorina Helsingin yliopistossa vuosina 1907–1919 sekä Suomen kenraalikuvernöörin virkaatekevänä apulaisena vuonna 1917.


title: S. A. Korff

text: Korff opiskeli Pietarissa ja valmistui 1901 valtio-oikeuden ja 1902 kansainvälisen oikeuden maisteriksi. Sen jälkeen hän työskenteli virkamiehenä Venäjän finanssi- ja sisäministeriöissä sekä välillä Punaisen Ristin palveluksessa. Ensimmäisen sortokauden aikana vuonna 1903 Helsingin keisarilliseen yliopistoon perustettiin Suomen ja Venäjän lähentämiseksi Venäjän valtio-oikeuden ja Venäjän historian professuurit, joihin oli kuitenkin vaikeuksia löytää sopivia suomalaisia. Vuonna 1907 valtio-oikeuden professoriksi nimitettiin sitten liberaali venäläinen, paroni Korff. Hän toimi myös yliopiston venäläisen kirjaston tarkastajana 1911–1914. Korff väitteli valtiotieteen tohtoriksi Tarton yliopistossa vuonna 1910. Helmikuun vallankumouksen jälkeen vuonna 1917 Korffista tuli Suomen kenraalikuvernöörin apulainen, mutta lokakuun vallankumouksen myötä hän palasi yliopistolle. Professuuri kuitenkin lakkautettiin keväällä 1919. Korff siirtyi Yhdysvaltoihin, jossa hän sai 1921 professuurin Georgetownin yliopistossa Washingtonissa. Hän säilytti suhteensa Suomen liberaalipiireihin. Korffin puoliso oli yhdysvaltain laivaston amiraalin William van Reypenin tytär.


title: Nokia 2220 Slide

text: Nokia 2220 Slide on Nokian marraskuussa 2009 julkaistu matkapuhelin. Markkinoille puhelin tuli helmikuussa 2010.


title: Earth Magick

text: Earth Magick on suomalaisen goottimetallin yhtyeen Unshinen ensimmäinen studioalbumi. Se on julkaistu vuonna 2005 levymerkillä Low Frequency Records.


title: Earth Magick

text: Kaikki kappaleet säveltänyt ja sanoittanut Harri Hautala, ellei toisin mainittu.


Etelä-Aasian alueellinen yhteistyöjärjestö (SAARC) on järjestö, jonka tavoitteena on taloudellisen ja sosiaalisen kehityksen edistäminen sekä Etelä-Aasian alueen kulttuurinen kehitys. Se perustettiin 8. joulukuuta 1985. Perustajavaltioina olivat Bangladesh, Bhutan, Intia, Malediivit, Nepal, Pakistan ja Sri Lanka. Järjestön päämaja sijaitsee Katmandussa, Nepalissa.


title: Gangsterisota

text: Gangsterisota () on vuonna 2013 ensi-iltansa saanut yhdysvaltalainen rikoselokuva, jonka on ohjannut Ruben Fleischer ja käiskirjoittanut Will Beall. Elokuvan pääosissa esiintyvät Josh Brolin, Ryan Gosling, Nick Nolte, Emma Stone ja Sean Penn. Elokuvan tarina sijoittuu 1940-luvun Los Angelesiin.


title: The Enigma of Immortals

text: The Enigma of Immortals on suomalaisen goottimetallin yhtyeen Unshinen toinen studioalbumi. se on julkaistu vuonna 2008 levymerkillä Low Frequency Records.


title: The Enigma of Immortals


title: V. Keto-Seppälä

text: V. Keto-Seppälä Oy oli Satakunnan, Etelä-Pohjanmaan ja Pirkanmaan maakuntien alueilla linja-autoliikennettä harjoittanut yritys. Sen kotipaikka oli Pori ja yhtiöllä oli sivutoimipisteet Kauhajoella ja Laviassa.


title: V. Keto-Seppälä

text: Yhtiön perustaja, Säkylän Pyhäjoelta kotoisin ollut Väinö Keto-Seppälä (s. 1905) aloitti linjaliikenteen Chevrolet-autolla Säkylän ja Porin välillä ehkä jo vuonna 1926, mutta todennäköisemmin vuonna 1927. Jo tätä ennen hän oli harjoittanut taksiliikennettä isänsä henkilöautolla, joka oli aikanaan ollut ensimmäinen Säkylään hankittu auto. Vuonna 1928 Keto-Seppälä aloitti yhdessä myöhemmän Satakunnan Liikenne Oy:n perustajajäsenen Jalmari Niinikosken kanssa silloisissa oloissa poikkeuksellisen pitkän linjan (320 km) reitillä Pori–Huittinen–Loimaa–Forssa–Loppi–Helsinki. Koska Niinikoski halusi päästä liikennöimään Helsingin linjaa yksinään, hän sopi suullisesti Keto-Seppälän kanssa vuonna 1936, että heidän liikennealueidensa rajana tulisi olemaan Kokemäenjoki. Näin Keto-Seppälän liikennekenttä sijoittui joen pohjoispuolelle.


title: V. Keto-Seppälä

text: Jo tätä ennen Keto-Seppälä oli avannut uusia linjoja reiteillä Pori–Kankaanpää–Kauhajoki–Seinäjoki (1929) ja Pori–Lavia–Tampere (1930). Keto-Seppälä siirsi yrityksensä keskuspaikan Poriin vuonna 1929, ja toiseksi tärkeäksi tukikohdaksi tuli vuonna 1935 Lavia. 1930-luvun aikana Keto-Seppälän liikennekenttä laajeni Etelä-Pohjanmaan alueelle, jolloin linjojen päätepisteiksi tulivat Kristiinankaupunki, Kauhajoki ja Honkajoki. Linjat lisääntyivät osittain yritysostojen kautta. Vuonna 1939 Väinö Keto-Seppälä oli sen ajan mittapuun mukaan jo suuri liikenteenharjoittaja.


title: V. Keto-Seppälä

text: Väinö Keto-Seppälä ja Jalmari Niinikoski sekä Kalle Rantasärkkä Ahlaisista osallistuivat satakuntalaisten liikennöitsijöiden edustajina Linja-autoliiton perustamiskokoukseen Helsingissä vuonna 1928.


title: V. Keto-Seppälä

text: Talvi- ja jatkosodan aikana suuri osa Keto-Seppälän autoista oli otettu puolustusvoimien käyttöön lähinnä ambulansseiksi muutettuina. Kotirintamalle jääneillä autoilla liikennettä yritettiin pitää yllä bensiinipulasta huolimatta, ja Laviassa aloitettiin hiilien, myöhemmin pilkkeiden valmistus korvaavaksi polttoaineeksi.


title: V. Keto-Seppälä

text: Väinö Keto-Seppälä sai surmansa auto-onnettomuudessa Kauhajoella keväällä 1948 ja samana vuonna yritys muutettiin osakeyhtiöksi. Yritys aloitti pikavuoroliikenteen välillä Pori–Lavia–Tampere vuonna 1950, välillä Pori–Seinäjoki vuonna 1951 ja reitillä Tampere–Lavia–Kankaanpää–Kauhajoki–Vaasa vuonna 1961. Ensimmäinen pikavuoro Porista Tampereelle aloitettiin varta vasten hankituilla Leyland-autoilla.


title: V. Keto-Seppälä

text: 1950- ja 1960-lukujen aikana V. Keto-Seppälän omistukseen siirtyi useita pienehköjä satakuntalaisia linja-autoyhtiöitä, jolloin yhtiön liikennealue laajeni muun muassa Kauvatsalle ja Vammalaan. Vuonna 1959 Keto-Seppälä oli 14:nneksi suurin Linja-autoliiton jäsenliikennöitsijä 37 autolla ja vuonna 1972 sijalla 19 automäärällä 54. Keto-Seppälän automäärä oli suurimmillaan 1970- ja 1980-lukujen vaihteessa, jolloin niitä oli 65. Tällöin yrityksessä työskenteli 150 henkilöä, vuotuinen ajosuorite oli 4,5–5 miljoonaa kilometriä ja tilausajojen osuus liikevaihdosta oli noin 15 prosenttia. Pikavuorojen ja pitkien vakiovuorojen lisäksi yrityksellä oli koululaisten kuljetuksia Lavian seudulla sekä Kauhajoen ympäristössä Etelä-Pohjanmaalla.


title: V. Keto-Seppälä

text: 1970- ja 1980-luvuilla Keto-Seppälä ei enää tehnyt yrityskauppoja, vaikka myytäviä yrityksiä olisi ollutkin tarjolla. Henkilöautoistumisen ja maaltamuuton vuoksi linja-autojen matkustajamäärät laskivat Keto-Seppälän liikennealueella Pohjois-Satakunnassa ja Etelä-Pohjanmaalla 1970- ja 1980-lukujen aikana voimakkaammin kuin koko maassa keskimäärin. Joulukuun alussa 1989 seinäjokelainen A. & J. Hautamäki Oy osti Keto-Seppälän liiketoiminnan ja linja-autot, joita oli tuolloin 40. Viimeiset Keto-Seppälän omalla sinivalkoisella värityksellä maalatut autot poistuivat käytöstä vuoden 1995 aikana. Viimeisenä V. Keto-Seppälä Oy:n toimitusjohtajana toimi Väinö Keto-Seppälän poika Seppo Keto-Seppälä vuodesta 1970. Myös Hautamäen yritys siirtyi sittemmin historiaan, kun sen osti Veolia Transport.


title: V. Keto-Seppälä

text: V. Keto-Seppälä Oy:n tytäryhtiö oli linja-autojen koreja – enimmäkseen emoyhtiön käyttöön, mutta myös muille satakuntalaisille liikennöitsijöille – sekä kuorma-autojen kuormakoreja valmistanut Lavian Autokori Oy, joka sijaitsi Keto-Seppälän Lavian toimipisteessä. Ennen sotia Keto-Seppälä oli käyttänyt autoissaan enimmäkseen tamperelaisen Kaipio Oy:n koreja. Väinö Keto-Seppälä oli ilmaissut halukkuutensa liittyä vuonna 1942 perustettuun autokoritehdas Ajokkiin, mutta enää ei ole selvitettävissä, miksi häntä ei hyväksytty yhtiön osakkaaksi.


title: V. Keto-Seppälä

text: Omaa korituotantoa harjoiteltiin sotien jälkeen korjaamalla puolustusvoimien käytöstä palautettuja, suurelta osin lähes romuksi kuluneita linja-autoja. Yrityksen johto kävi tutustumassa autonkorien rakentamiseen alan tehtaissa, ja havaintojen ja neuvottelujen pohjalta suunniteltiin kone- ja laitehankinnat omaa tehdasta varten. Keto-Seppälä rakensi ensimmäisen oman linja-auton korin vuonna 1948 ja koritehtaasta muodostettiin osakeyhtiö vuonna 1956. Lavian Autokorin tuotteet muistuttivat 1960-luvun alusta lähtien paljon Kutter Oy:n valmistamia koreja, koska Kutter toimitti niihin vuodesta 1961 lähtien suuren osan muotoon puristetuista osista, mikä säästi paljon työtä ja aikaa omalla tehtaalla. Yhdennäköisyys ei ollut lainkaan negatiivinen asia, koska Kutterin koreja pidettiin tuohon aikaan yleisesti tyylikkäinä. Autojen istuimet ostettiin 1970-luvun puolivälistä lähtien valmiina Kutterilta; siihen saakka ne oli tehty omin voimin. Enimmillään Lavian Autokori työllisti noin 30 henkilöä, ja eniten linja-auton koreja, 11 kappaletta, valmistui vuonna 1959. Yhtä aikaa oli rakenteilla tavallisesti kolme linja-autoa ja yhden korin tekoon kului keskimäärin 2–3 kuukautta. Keto-Seppälän ja Kutterin yhteistyöstä kertoo myös se, että Keto-Seppälä osti Kutterilta valmiina 26 linja-autoa 30 vuoden aikana.


title: V. Keto-Seppälä

text: Yritys valmisti myös erikoisautojen koreja, mm. pankkiautoja, sekä toistasataa koria puolustusvoimille toimitettuihin GAZ-maastoautoihin. Koritehtaan toiminta jatkui vuoteen 1982 saakka, jolloin oli rakennettu kaikkiaan 120 linja-auton koria, 1960-luvun alkuun saakka pääasiassa Sisun ja siitä eteenpäin Scanian alustoille. Toimitusjohtaja Seppo Keto-Seppälän mukaan koritehtaan päätuotteina olivat kuitenkin nimenomaan erikoisautot, ja linja-autojen koreja tehtiin välitöinä. Siksi varsinkin tehtaan loppuaikoina yhden linja-auton korin rakentaminen saattoi kestää jopa 7–8 kuukautta. Laviassa tehdyt linja-autot olivat tyypiltään yksinomaan ns. yleismallia; turistibusseja ja paikallisliikennekalustoa ei tehty, eikä omaan tuotekehittelyyn sanottavammin panostettu.


title: V. Keto-Seppälä

text: Lavian Autokori Oy rakensi linja-autojen korit toimintansa loppuun saakka puukehikkoisina ja oli Suomen viimeinen tätä rakennetta tuotteissaan käyttänyt tehdas. Toiminnan jatkaminen olisi edellyttänyt siirtymistä teräs- tai alumiinikorien valmistukseen ja myös mittavia tiukentuneiden työsuojelumääräysten aiheuttamia lisäinvestointeja. V. Keto-Seppälä Oy:n siirtyessä uudelle omistajalle sillä oli käytössään vielä 12 Lavian Autokori Oy:n korilla varustettua linja-autoa. Toistaiseksi vain yksi Lavian Autokorin valmistama linja-auto, vuoden 1974 mallinen Scania, on säilynyt museoautoksi.


title: V. Keto-Seppälä

text: Keto-Seppälän toinen tytäryhtiö oli Väinö Keto-Seppälän vuonna 1945 ostama Porin Autotarvike Oy, joka toimi Porin talousalueella Sisu-kuorma- ja -linja-autojen sekä muiden muassa Fiat-, Mitsubishi-, Škoda- ja Wartburg-henkilöautojen, Zündapp-moottoripyörien ja Valmet-traktorien edustajana.


title: Rebekka (veistos)

text: Rebekka tai Rebekka kaivolla on Johannes Takasen veistos vuodelta 1877. "Rebekka" on Takasen tunnetuin ja pidetyin teos, joka levisi kipsijäljennöksenä moniin koteihin.


title: Rebekka (veistos)

text: Veistoksen aihe perustuu Raamattuun. Abraham lähetti palvelijansa etsimään vaimoa pojalleen Iisakille. Rebekka oli palvelijan rukouksen mukainen ensimmäinen nainen, joka antoi hänelle ja hänen kamelilleen vettä. Veistoksessa Rebekka katselee saamiaan kihlalahjoja.


title: Rebekka (veistos)

text: Takanen aloitti "Rebekan" parissa työskentelemisen 1876 Roomassa ja veistos valmistui 1877. Siitä tilattiin marmoriversio, joka valmistui 1878. Samana vuonna veistos voitti Suomen taideyhdistyksen näyttelyssä valtionpalkinnon. Tilauksesta Takanen veisti Rebekan marmoriin pienempänä versiona vielä neljään otteeseen. Kaksi myöhemmistä veistoksista myytiin Suomeen, yksi Bergeniin ja yksi Pietariin. Veistoksesta on myös pronssinen jälkivalos, joka on Moision kartanon kokoelmissa.


title: Rebekka (veistos)

text: Marmoriveistos "Rebekka" kuuluu muun muassa Tampereen taidemuseon kokoelmiin Emil Aaltosen perikunnan talletuksena. Ateneumin taidemuseossa on Rebekan kipsiversio.


title: Päivyri

text: Päivyri voi tarkoittaa seuraavia asioita


title: Saints of Sulphur

text: Saints of Sulphur on suomalaisen power metal -yhtyeen Force Majeuren toinen studioalbumi. Se on julkaistu vuonna 2011 levymerkillä Scandal Music Company.


title: Gerret Korsemann

text: Gerret Korsemann (8. kesäkuuta 1895 Nebel, (Amrum), Saksa – 16. heinäkuuta 1958 München, Länsi-Saksa) oli saksalainen SS-kenraaliluutnantti ("SS-Gruppenführer") ja poliisin kenraaliluutnantti natsi-Saksan ja toisen maailmansodan aikana.


title: Gerret Korsemann

text: Korsemann osallistui ensimmäiseen maailmansotaan. Hänet palkittiin ensimmäisen ja toisen luokan rautaristeillä 1914, sekä haavoituttuaan 1918 mustalla haavoittumismerkillä. Sodanjälkeen hän oli aktiivisesti mukana puolisotilaallisen vapaajoukon Freikorps Grodnon toiminnassa. 1921 Korsemann muutti asumaan Baltian maihin ja avioitui tanskalaisnaisen kanssa 1922. Hän liittyi Saksan kansallissosialistiseen työväenpuolueeseen vuonna 1926 jäsennumerolla 47,735 ja edelleen SA-joukkoihin. Tammikuun lopulla 1939 Korsemann siirrettiin SS:n, jossa hänen arvonsa oli Oberführer.


title: Gerret Korsemann

text: Puolan valtauksen jälkeen 1940 Korsemann siirtyi Lubliniin, jossa hän toimi järjestyspoliisin komentajana. Saksan hyökättyä Neuvostoliittoon Korsemann ylennettiin kenraalimajuria vastanneeksi SS-Brigadeführeriksi, ja hän toimi korkeampana SS- ja poliisijohtajana (HSSPF) erikoistehtävissä Venäjän Kaukasuksella. Näihin tehtäviin kuului muun muassa juutalaisten etsiminen, kokoaminen ja tuhoaminen. Vuonna 1941 Korsemann oli järjestämässä 17 000 juutalaisen joukkoteloituksia Rovnossa ja vuoden 1942 alussa hän järjesti 12 000 juutalaisen teloituksen Harkovassa. Hän oli todennäköisesti osallisena myös Babi Jarin joukkoteloituksissa 29.–30. syyskuuta 1941, joissa murhattiin yli 33 000 juutalaista. Heinäkuussa 1942 hänet ylennettiin SS:n ja poliisin kenraaliluutnantiksi ja hän toimi SS- ja poliisijohtajana (SSPF) Kaukasuksen alueella. Puna-armeijan ajettua saksalaiset Kaukasukselta Korsemann ehti toimia Mogilevissa korkeamman SS- ja poliisijohtajan sijaisena, kunnes häntä vastaan esitettiin syytöksiä pelkuruudesta vetäytymisen aikana. Korsemann pyysi kirjeitse eroa tehtävistään esimieheltään sotamarsalkka Ewald von Kleistilta. Tapaus kiinnitti SS:n ylimmän johtajan Heinrich Himmlerin huomion. Hän ei pitänyt hyväksyttävänä, että korkea-arvoinen SS-upseeri pyytää eroa Wehrmachtin upseerilta ja Himmler alensikin Korsemannin SS-Hauptsturmführeriksi. Tammikuusta 1944 sodan loppuun Korsemann toimi komppanianpäällikkönä SS-divisioona Totenkopfissa.


title: Gerret Korsemann

text: Sodan jälkeen 1947 hänet toimitettiin sotatuomioistuimeen Puolaan, jossa hänet tuomittiin sotarikoksista 18 kuukaudeksi vankeuteen. Hän vapautui 1949 ja eli elämänsä loppuun häiriöttä Länsi-Saksassa.


title: Pyramidi (täsmennyssivu)

text: Pyramidi voi tarkoittaa seuraavia asioitaFacta 2001 osio 13 s.351


title: Aslan Usojan

text: Aslan Usojan (, lempinimeltään Hasan-vaari (); 27. helmikuuta 1937 Tbilisi − 16. tammikuuta 2013 Moskova) oli kurditaustainen rikollisjohtaja, etninen jesidi. Georgian neuvostotasavallassa syntynyt Usojan johti 20 vuoden ajan rikollisryhmää, joka salakuljetti huumeita ja aseita. Lisäksi liiga osallistui laittomaan liiketoimintaan, kuten laittomien kasinoiden pitämiseen.


title: Aslan Usojan

text: Usojan selvisi kahdesta murhayrityksestä vuosina 1998 ja 2010. Jälkimmäisessä hän haavoittui vakavasti. Tarkka-ampuja surmasi ravintolasta poistumassa olleen Usojanin Moskovan keskustassa 16. tammikuuta 2013. Usojan kuoli saamiinsa vammoihin sairaalassa.


title: Chip Kelly

text: Charles "Chip" Kelly (s. 25. marraskuuta 1963, Dover, New Hampshire) on yhdysvaltalainen amerikkalaisen jalkapallon valmentaja, joka toimii UCLA Bruins-yliopistojoukkueen päävalmentajana. Aiemmin hän on toiminut NFL:n San Francisco 49ersin ja Philadelphia Eaglesin sekä Oregon Ducks-yliopistojoukkueen päävalmentajana.


title: Chip Kelly

text: Kelly toimi Oregonin yliopiston päävalmentajana vuosina 2009–2012. Oregon voitti hänen alaisuudessaan 46 ottelua häviten vain seitsemän. Joukkue selvisi kaudella 2010 yliopistosarjan loppuotteluun, mutta hävisi Auburnille. Kelly on tullut tunnetuksi erittäin nopearytmisestä, innovatiivisesta ja tehokkaasta hyökkäyspelistä.


title: Chip Kelly

text: Chip Kelly siirtyi Philadelphia Eaglesin päävalmentajaksi kaudelle 2013. Hänen innovatiiviset metodinsa herättivät paljon kiinnostusta mediassa. Esimerkiksi Kellyn vetämät harjoitukset ovat erittäin organisoituja ja nopeatempoisia. Kellyn ensimmäisellä kaudella Eagles voitti 10 peliä ja pääsi divisioonansa mestarina pudotuspelihin. Ensimmäisellä kierroksella New Orleans Saints osoittatui kuitenkin niukasti paremmaksi lukemin 24-26. Kaudella 2014 Eagles voitti jälleen 10 peliä, mutta tällä kertaa se ei riittänyt pudotuspelipaikkaan. Kauden jälkeen Kellyn asema Eaglesin organisaatiossa vahvistui, kun toimitusjohtaja Howie Roseman siirrettiin muihin tehtäviin ja vastuu pelaajapolitiikasta keskitettiin Kellyn käsiin. Kelly teki rajuja muutoksia joukkueen kokoonpanoon hankkimalla mm. pelinrakentajaksi Sam Bradfordin ja keskushyökkääjäksi DeMarco Murrayn. Samalla joukkue luopui tähtipelaajistaan LeSean McCoysta, Nick Folesista ja Jeremy Maclinista. Menestys kentällä jäi kehnoksi ja ennen kauden viimeistä ottelua Kelly sai potkut. Hänen ei kuitenkaan tarvinnut olla kauan työttömänä, sillä San Francisco 49ers palkkasi Kellyn uudeksi päävalmentajakseen tammikuussa 2016. Kausi 49ersin peräsimessä sujui heikosti, ja joukkue voitti vain 2 ottelua. Kauden jälkeen Kelly irtisanottiin.


title: Chip Kelly

text: Kaudelle 2018 Kelly palasi yliopistosarjoihin, kun Los Angelesin Kalifornian yliopisto palkkasi hänet joukkueensa UCLA Bruinsin päävalmentajaksei.


title: Hilda Hellman

text: Hilda Wilhelmina Hellman (16. toukokuuta 1839 Pietarsaari – 17. heinäkuuta 1901 Vaasa) oli suomalainen opettaja ja Suomen raittiustyön uranuurtaja.


title: Hilda Hellman

text: Hän oli kansakoulunopettaja Vaasassa 1875–1901. Hän perusti Vaasaan kansankirjaston ja vuonna 1878 Suomen ensimmäisen täysraittiutta ajavan raittiusseuran "Vasa absoluta nykterhetsförening" vuonna 1877 sisarensa Alba Hellmanin kanssa. He olivat myös vapaakirkollisen toiminnan perustajia Vaasassa.


title: Otto Hofmann

text: Otto Hofmann (16. maaliskuuta 1896 Innsbruck, Itävalta – 31. joulukuuta 1982 Bad Mergentheim, Saksa) oli itävaltalainen SS-kenraaliluutnantti natsi-Saksan ja toisen maailmansodan aikana. Hoffman osallistui rotu- ja asutusasiantoimiston johtajana Wannseen konferenssiin, jossa johtavat kansallissosialistit päättivät juutalaisten lopullisesta tuhoamisesta.


title: Otto Hofmann

text: Hoffman syntyi Itävallassa, mutta kävi koulunsa pääsääntöisesti Münchenissä Etelä-Saksassa.


title: Otto Hofmann

text: Hofmann osallistui ensimmäisen maailmansotaan aluksi baijerilaisessa kenttätykistörykmentissä. Hänet palkittiin I. ja II. luokan rautaristein ja ylennettiin luutnantiksi maaliskuussa 1917. Samaan aikaan siirtyi yhteysupseeriksi ilmavoimiin. Hänen koneensa ammuttiin alas itärintamalla ja hän joutui venäläisten vangiksi saman vuoden kesäkuussa, mutta viiden viikon sotavankeuden jälkeen Hofmann onnistui pakenemaan ja palaamaan Saksaan. Paluunsa jälkeen häntä alettiin kouluttamaan lentäjäksi, mutta hän valmistui vasta sodan jälkeen 1919, jolloin hänet kotiutettiin siviilielämään. Hän osallistui lyhyesti Freikorpsin toimintaan. Sodan aikana hän oli mennyt naimisiin viinialalla töissä olleen Carl Giessingin tyttären kanssa. Vuodesta 1920 alkaen Hoffman toimi itsekin viinin tukkumyyjänä, kunnes otti eron vaimostaan ja aloitti oman yrityksen viiniesittelijänä 1925. Hän avioitui uudelleen tammikuussa 1927.


title: Otto Hofmann

text: Hofmann liittyi kansallissosialistiseen puolueeseen 1923 jäsennumerolla 145,729 ja edelleen SS:ään 1931. Keväällä 1933 hieman kansallissosialistisen puolueen valtaannousun jälkeen Hoffmanista tuli kokoaikainen SS-upseeri. Hän toimi johtotehtävissä SS:n eri virastoissa, kunnes 1936 hän siirtyi SS:n johtaja Heinrich Himmlerin ja SS-kenraali Richard Walther Darrén perustamaan Rotu- ja asutusasiantoimistoon päälliköksi.


title: Otto Hofmann

text: Hoffman nousi Rotu- ja asutusasiantoimiston johtajaksi heinäkuussa 1940. Tässä tehtävässä hän vastasi Puolalta ja Neuvostoliitolta vallattujen alueiden saksalaistamisesta. Tehtävään kuului halukkaiden saksalaisten ohjaaminen uusille alueille ja vastaavasti alkuperäisten asukkaiden poistaminen. Hän myös vastasi vallattujen alueiden asukkaiden rotutesteistä. Hänen toimistolleen kuului myös ohjelma, jossa rodullisesti kelvokkaiksi katsotut puolalaislapset kaapattiin vanhemmiltaan SS:n kasvatettavaksi. Tammikuussa 1942 hän osallistui Reinhard Heydrichin johtamaan Wannseen konferenssiin, jossa pyrittiin saamaan aikaiseksi lopullinen ratkaisu juutalaisten tuhoamiseksi. Huhtikuussa 1943 hänet siirrettiin Stuttgartiin lounais-Saksan alueen (Württemberg, Baden ja Elsassi) SS:n ja poliisin johtajaksi. Hän oli myös paikallisen sotilaspiiri IV:n sotavankiloiden ylin johtaja.


title: Otto Hofmann

text: 1947 Hoffman oli syytettynä sotarikoksista ja rikoksista ihmiskuntaa vastaan Rotu- ja asutusasiantoimiston toimintaa käsitelleessä RuSHA-oikeudenkäynnissä. 7. maaliskuuta seuraavana vuonna Hoffman tuomittiin 25 vuodeksi vankeuteen. Hänet kuitenkin armahdettiin ja vapautettiin Landsbergin vankilasta jo huhtikuussa 1954. Tämän jälkeen hän toimi virkamiehenä Württembergissä kuolemaansa saakka.


title: Ma Huateng

text: Ma Huateng ( (tunnetaan myös nimellä Pony Ma) (s. 29. lokakuuta 1971 Chaoyangin piiri, Shantou, Guangdong) on kiinalainen yrittäjä ja Tencent Holdings Limited -internetyrityksen perustaja. Yritys on luonut muun muassa QQ-pikaviestintäohjelman. Hänen omaisuutensa arvoksi on arvioitu 44,7 miljardia Yhdysvaltain dollaria.


title: Porasenjoki

text: Porasenjoki () on Keski-Pohjanmaalla virtaava joki. Se saa alkunsa Vimpelistä, sen Porasjärvestä, ja virtaa länteen Sääksjärveen, josta jatkaa matkaansa pohjoiseen Vetelin kunnan Patanan ja Räyringin kylien ohitse Kruunupyyhin, jossa se yhdistyy Svartbäckeniin muodostaen lyhyen matkaa Krokuånin, joka laskee Peckasjön-järven.


title: Porasenjoki

text: Porasenjoki on leveydeltään 2-4 metriä ja siinä on useita virtapaikkoja, joihin Räyringin kalastuskunta on tehnyt istutuksia ja kunnostuksia. Joen rannassa on myös nuotiopaikkoja ja polkuja. Räyringin kylältä Evijärvelle vievän tien varrella on opasteet, jotta joen löytää.


title: Kakkurinjärvi

text: Kakkurinjärvi on pieni järvi Untamalan kylässä Seinäjoella, Etelä-Pohjanmaan maakunnassa. Se kuuluu Kyrönjoen vesistöalueeseen.


title: Lucas Radebe

text: Lucas Valeriu Radebe (s. 12. huhtikuuta 1969 Soweto, Etelä-Afrikka) on eteläafrikkalainen entinen jalkapalloilija. Puolustajana pelannut Radebe pelasi ammattilaisuransa aikana kotimaassaan Kaizer Chiefsissä ja Englannissa Leeds Unitedissa.


title: Lucas Radebe

text: Etelä-Afrikan maajoukkuetta hän edusti 70 A-maaottelussa. Maajoukkueurallaan Radebe oli mukana Afrikan-mestaruuskilpailuissa kolmesti Etelä-Afrikan yltäessä mitaleille joka kerta. Hän voitti Afrikan-mestaruuden 1996, AM-hopeaa 1998 ja AM-pronssia 2000. Lisäksi Radebe edusti Etelä-Afrikkaa Maanosaliittojen cupissa 1997 ja MM-kilpailuissa 1998 ja 2002.


title: Lucas Radebe

text: Radebe osallistui vuonna 2010 vuotuiseen "Match Against Poverty" -hyväntekeväisyysotteluun (suom. "ottelu köyhyyttä vastaan"), jolla tuolloin kerättiin varoja Haitin maanjäristyksen uhreille.


title: Ruokkaanneva

text: Ruokkaanneva (pinta-ala 323 ha) on suo Vimpelin Sääksjärvellä. Se kuuluu Suomen Natura 2000 -alueisiin.


title: Ruokkaanneva

text: Ruokkaanneva on keidassuo, jossa on myös aapamaisia piirteitä. Suo on Etelä-Pohjanmaan tärkeimpiä lintujen pesimä- ja levähdysalueita.


title: Peltokangas

text: Peltokangas on kylä Perhon kunnassa ja Keski-Pohjanmaan maakunnassa. Kylä sijaitsee yhdystie 7370:n varrella Perhon kunnan länsirajalla rajoittuen Etelä-Pohjanmaan maakunnassa sijaitsevaan Vimpeliin kuntaan.


title: Peltokangas

text: Kylä on tunnettu siitä, että kylän asukkaiden aatemaailmassa kohtasivat sekä lestadiolaisuus, sosialismi että alkiolaisuus. Kylästä on kirjoitettu laaja kyläkirja.


title: The King of Kong

text: The King of Kong ("The King of Kong: A Fistful of Quarters") on yhdysvaltalainen dokumenttielokuva vuodelta 2007. Se kertoo kolikkopeli "Donkey Kongin" maailmanennätyksen tavoittelusta. Elokuvan on ohjannut Seth Gordon.


title: The King of Kong

text: Myöhemmin kastikemyyjänä ja ravintolanomistajana menestyneestä Billy Mitchellistä tuli 1980-luvun alussa "Donkey Kongin" maailmanennätyksen siivittämänä maineikas videopelaaja. Lopulta vuonna 2003 Steve Wiebe monien yllätykseksi rikkoi Mitchellin ennätyksen omassa autotallissaan ja ylitti samalla miljoonan pisteen rajan. Kaikki eivät kuitenkaan hyväksyneet tulosta rehellisin keinoin saavutetuksi, ja aiheesta kehiteltiin salaliittoteoria. Mitchellin 1 062 800 pisteen tulos ja sen tallentamiseen käytetty menetelmä on herättänyt epäilyksiä. Huhtikuussa 2018 Twin Galaxies -verkkosivusto ilmoitti poistavansa kaikki Mitchellin tulokset ja ovat ilmottaneet päätöksestään Guinness World Recordsille ja ensimmäinen miljoonan pisteen tuloksen saavuttanut on Steve Wiebe.


title: The King of Kong

text: Dokumentissa Billy Mitchellistä annetaan kuva menestyvänä ja työteliäänä liikemiehenä mutta myös henkilönä, jolla on hyvin kielteisiä piirteitä. Hänen muun muassa kerrotaan lähettäneen käskyläisiä tutkimaan Steve Wieben pelikonetta. Lisäksi hänen esitetään välttelevän Wieben kohtaamista yleisön edessä käytävässä pelissä.


title: The King of Kong

text: Eräässä "The King of Kongin" kohtauksessa Mitchell kävelee häntä tervehtineen Wieben ohi tätä mitenkään noteeraamatta ja sanoo sen jälkeen vaimolleen: ”On tiettyjä henkilöitä, joiden kanssa en halua viettää turhan paljon aikaa”. "The A.V. Clubille" helmikuussa 2008 antamassaan haastattelussa Mitchell väitti osan kyseisessä tilanteessa käydystä keskustelusta leikatun pois ja kertoi, että todellisuudessa hän ei vain halunnut häiritä Wieben pelaamista. Toisaalta tuottaja Ed Cunninghamin mukaan tilanne näytettiin täsmälleen sellaisena kuin se tapahtuikin. Cunningham mainitsi myös dokumentista syntyneen kirjoittelun opettaneen hänelle paljon siitä, kuinka merkittävästi ihmisten näkemys totuudesta muokkautuu oman mielipiteen mukaiseksi, mikäli aiheeseen liittyy vahvasti heidän oma etunsa. Samassa haastattelussa ohjaaja Seth Gordon viittasi Cunninghamin totuuden luonnetta sivunneen kommentin jälkeen elokuvaan "Rashomon – paholaisen portti".


title: The King of Kong

text: Dokumentin valmistumisen jälkeen Billy Mitchell, Steve Wiebe ja plastiikkakirurgi Hank Chien ovat kukin vuorollaan parantaneet "Donkey Kongin" ME-tulosta. Elokuussa 2012 uudeksi maailmanennätykseksi vahvistettiin Hank Chienin 25. heinäkuuta 2012 tekemä 1 127 700 pistettä, jota edeltävä ennätys oli hänen saman vuoden toukokuussa keräämänsä 1 110 100 pistettä. Chienin "Donkey Kong" -innostus sai alkunsa juuri "The King of Kong" -dokumentin näkemisestä.


title: Webster

text: Webster on muun muassa seuraavien henkilöiden sukunimi:


title: Oulun urheilumitali

text: Oulun urheilumitali on Oulun kaupungin luovuttama tunnustus huippu-urheilijalle tämän saavuttamasta menestyksestä kyseisenä vuotena. Se luovutetaan joulukuussa. Mitalin saamiseksi urheilijan on oltava kilpailuhetkellä kirjoilla Oulussa. Menestys huomioidaan vain yleisessä sarjassa.


title: Oulun urheilumitali

text: Mitali luovutetaan urheilijalle, joka on saavuttanut lajissaan olympia-, maailmanmestaruus- tai Euroopan mestaruus -mitalin. Mitali jaetaan myös urheilijalle, joka on saavuttanut lajissaan Suomen mestaruuden. Lajin on oltava mukana SLU:n säännöllisessä kansallisessa kilpailutoiminnassa. Harkinnanvaraisesti voidaan myöntämisperusteeksi hyväksyä myös jokin muu kuin edellä lueteltu, poikkeuksellisen merkittävä oululaisen henkilön tekemä urheilusuoritus. Oulun urheilumitali luovutetaan vain kerran samalle urheilijalle.


title: Koripallon naisten SM-sarjakausi 1965–1966

text: Koripallon naisten SM-sarjakaudella 1965–1966 Lahden Sampo voitti seuran ensimmäisen Suomen mestaruuden. Hopeaa voitti Työväen Maila-Pojat Helsingistä ja pronssia Helsingin Kisa-Toverit. Sampo kukisti Työväen Maila-Pojat loppuottelussa pistein 44:38.


text: Runkosarja pelattiin kahdeksan joukkueen kaksinkertaisena sarjana. Sarjan kaksi parasta pelasivat yhden loppuottelun mestaruudesta. Kaikki seurat säilyttivät sarjapaikkansa ja uusina joukkueina sarjaan nousivat Helsingin Jyry, Helsingin Visa sekä Torpan Pojat.


title: Käärönirkko

text: Käärönirkko ("Gluphisia crenata") on eteläisessä Suomessa yleinen yöperhoslaji.


title: Käärönirkko

text: Käärönirkon etusiivet ovat muodoltaan heimolle epätyypillisesti melko pyöreät eikä niiden takareunassa ole suomutupsua. Siipien pohjaväri on tumman harmaa ja niiden kuviointi on yleensä melko epämääräistä. Tavallisesti kuitenkin siiven poikki kulkevat kaksi mustaa, vaaleavarjoista poikkiviirua sekä vaalea keskitäplä ovat erotettavissa. Ulompi poikkiviiru tekee siiven keskiosaa kohti teräviä mutkia. Poikkiviirujen välinen alue on muuta siipeä ruskeampi. Lisäksi lähellä siiven ulkoreunaa voi erottua himmeänä mustahko poikkiviiru. Takasiivet ovat vaalean ruskeanharmaat, ulkoreunastaan tummemmat, ja niissä on vaalea kaarijuova. Siipiväli 25–36 mm.


title: Käärönirkko

text: Käärönirkkoa tavataan Keski- ja Pohjois-Euroopasta Baltian ja Venäjän poikki Kiinaan ja Japaniin. Suomessa laji on etelässä yleinen ja pohjoisimmat havainnot ovat suunnilleen Vaasan-Kuopion korkeudelta. Perhoset ovat liikkeellä kahtena sukupolvena, joista ensimmäinen lentää toukokuulta elokuun alkuun ja toinen, harvinaisempi, elo-syyskuussa.


title: Käärönirkko

text: Käärönirkko elää sekametsissä, metsänreunoilla, rannoilla ja kulttuuriympärisöissä suosien valoisia ja lämpimiä paikkoja. Laji on paikoittainen ja paikkauskollinen, mutta joskus sitä voi tavata elinympäristönsä ulkopuolellakin. Perhoset lentävät iltahämärästä alkaen, mutta usein vasta melko myöhäisestä illasta aamuyölle saakka. Koiraat tulevat valolle, naaraat harvoin ja ne lentävät luultavasti enimmäkseen latvustoissa.


title: Käärönirkko

text: Naaras munii 100–175 munaa lehtien alapinnoille yksittäin tai korkeintaan muutaman kymmenen munan ryhmiksi. Toukat piilottelevat yleensä yhteensitomiensa lehtien välissä ja suurin osa niistä elää todennäköisesti latvustoissa. Myös koteloituminen tapahtuu yhteensidottujen lehtien väliin rakennetussa kotelokopassa. Kotelo talvehtii usein kaksi kertaa, joskus jopa neljä.


title: Käärönirkko

text: Pohjoisamerikkalaisen "Gluphisia septentrionis" -lajin koirailla esiintyy erikoinen tapa kerätä natriumsuoloja lätäköiden vedestä. Koirasperhosen imukärsä on etupuolelta avoin ja siihen liittyy kiinteiden hiukkasten suodattimena toimivia karvoja. Koiraat imevät useiden tuntien ajan vettä lätäköistä poistaen sitä samaan aikaan ruiskauksina peräaukkonsa kautta. Perhonen poistaa suolistonsa läpi kulkenutta vettä keskimäärin 18 ruiskausta minuutissa ja kukin ruiskaus voi kantautua kymmenien senttimetrien päähän. Perhosen lätäköllä viettämien tuntien aikana sen suoliston läpi kulkee jopa 600 kertaa perhosen oman painon verran nestettä. Suolistossa tapahtuu selektiivisä ionien talteenottoa, sillä tämän käyttäytymisen seurauksena perhosen kudosten natriumpitoisuus kasvaa, mutta kaliumpitoisuus pysyy ennallaan. Koska käärönirkon koiraiden imukärsän rakenne on samanlainen, luultavasti myös se kerää natriumia samaan tapaan.


title: Käärönirkko

text: Toukka on haavalla ("Populus tremula") elävä monofagi.


title: Alfons Hellström

text: Alfons Hellström (14. kesäkuuta 1877 Helsinki – 5. helmikuuta 1965 Kotka) oli suomalainen insinööri ja keksijä. Hän kehitti mäntyöljyjen jalostusta. Hän toimi Enso-Gutzeit Oy:n sivutuoteosaston johtaja 1911–1945 ja suunnitteli sivutuotteiden puhdistuslaitoksia Suomen lisäksi Norjaan, Ruotsiin ja Venäjälle. Hän sai Helsingin yliopiston kunniatohtorin arvon 1957.


title: Alfons Hellström

text: Hellström valmistui insinööriksi 1908. Hänellä oli 13 suomalaista patenttia. Yksi hänen keksinnöistään on mäntysuopa.


title: Mäntykulkurinirkko

text: Mäntykulkurinirkko, aikaisemmalta nimeltään männynkulkuekehrääjä ("Thaumetopoea pinivora"), on Keski-Euroopassa tavattava yöperhoslaji, joka tunnetaan ajoittain pahana metsien tuholaisena sekä toukkien ihmisille aiheuttamista terveyshaitoista.


title: Mäntykulkurinirkko

text: Etusiipien pohjaväri on harmaa, ja niiden poikki kulkee kolme mustaa poikkiviirua. Kahden uloimman poikkiviirun välissä on tumma keskipilkku. Takasiivet ovat valkoiset, ja niiden takareunan ulkonurkassa on pieni ja tumma, samea laikku. Siipiripset ovat sekä etu- että takasiivissä laikkumaisesti vuorotellen tummempia tai vaaleampia. Perhosen otsalla on kaareva ja hammaspintainen harjanne. Naaraat ovat koiraita kookkaampia ja ruumiiltaan rotevampia, niiden etusiipien väri on vaaleampi eikä kuviointi ole yhtä selkeää. Naaraan takaruumiin kärjessä on mustanruskea karvatupsu. Siipiväli on 30–40 mm.


title: Mäntykulkurinirkko

text: Mäntykulkurinirkkoa tavataan Alppien pohjoispuolisesta Keski-Euroopasta Baltian eteläosiin ja Turkkiin. Pohjoismaissa laji esiintyy hyvin paikoittaisena Tanskan Bornholmilla sekä Ruotsin Öölannissa ja Gotlannissa. Pohjoismaissa perhoset lentävät yhtenä sukupolvena heinäkuun puolivälistä elokuun loppupuolelle, Keski-Euroopassa lento tapahtuu jo toukokuussa.


title: Mäntykulkurinirkko

text: Mäntykulkurinirkko viihtyy kuivissa ja aurinkoisissa männiköissä. Vuotuiset vaihtelut yksilömäärissä ovat huomattavia, ja runsaslukuisina esiintyminä toukat voivat aiheuttaa merkittäviä tuhoja puustolle. Koiraat voivat lentää useiden kilometrien päähän alkuperäiseltä elinpaikaltaan, mutta lajilla on myös laajempaa vaellustaipumusta. Koiraat aloittavat lennon illan hämärtyessä, naaraat vasta myöhemmin yöllä, ja naaraiden lento voi jatkua pitkälle aamuyölle. Naaraiden on nähty lentävän myös pilvisinä päivinä. Laji tulee valolle, naaraat selvästi koiraita huonommin. Aikuinen perhonen elää yleensä noin kaksi vuorokautta.


title: Mäntykulkurinirkko

text: Naaras munii 75–250 munaa tiheäksi, spiraalimaisesti oksaa kiertäväksi rykelmäksi yksin kasvaville tai metsän eteläreunalla kasvaville männyille. Pohjoismaissa munat talvehtivat ja toukat kuoriutuvat seuraavan vuoden huhti-toukokuun vaihteessa, Keski-Euroopassa, missä perhoset lentävät varhain keväällä, ne kuoriutuvat jo muutaman päivän kuluttua munimisesta. Toukat elävät koko ajan suurissa ryhmissä ja syövät lähinnä öisin ja lepäävät päivisin. Öisin toukat voivat siirtyä satojen metrien matkoja maassa useiden metrien pituisina jonoina. Toukat ovat täysikasvuisia heinä-elokuun vaihteessa, jolloin ne kaikki jättävät ravintokasvin yhtä aikaa, etsiytyvät sopivalle koteloitumispaikalle ja koteloituvat 20–100 yksilön ryhminä seitistä tehdyn ”pesän” sisään. Kotelo talvehtii, ja perhoset kuoriutuvat seuraavana kesänä, kussakin ryhmässä yleensä parin paivän sisällä toisistaan.


title: Mäntykulkurinirkko

text: Toukkien ihoa peittävät poltinkarvat, jotka aiheuttavat rajuja allergisia reaktioita päätyessään iholle tai limakalvoille. Nahanluonneista syntyneistä tyhjistä ja kuivuneista toukkanahoista irtoavat poltinkarvat voivat kulkeutua tuulen mukana kilometrien päähän. Toukkien massaesiintymät ovat aiheuttaneet terveysongelmia ihmisille esimerkiksi Etelä-Gotlannissa vuosina 2004, 2006 ja 2008.


title: Mäntykulkurinirkko

text: Toukan ravintokasvi on mänty ("Pinus sylvestris"), etelämpänä Euroopassa myös muut männyt ("Pinus").


title: Spiridonov

text: Spiridonov () tai Spiridonova on seuraavien henkilöiden sukunimi:


title: Tammikulkurinirkko

text: Tammikulkurinirkko, aikaisemmalta nimeltään tammenkulkuekehrääjä, tai kulkuekehrääjä, ("Thaumetopoea processionea") on Etelä- ja Keski-Euroopassa tavattava, nirkkoihin kuuluva yöperhonen. Sen toukat voivat aiheuttaa huomattavia tuhoja puustolle ja terveysongelmia ihmisille. Suomesta perhosta ei ole tavattu.


title: Tammikulkurinirkko

text: Etusiipien pohjaväri on vaaleaa tyveä lukuun ottamatta harmaanruskea, ja niiden poikki kulkee kolme hieman mutkittelevaa, tummaa poikkiviirua. Kahden sisimmän poikkiviirun välinen alue on tumma. Ulompien poikkiviirujen väliin jäävällä, siiven etuosaa kohti levenevällä alueella on pieni tumma keskitäplä. Etusiipien kuviointi ei kuitenkaan erotu kovin kontrastisena. Takasiivet ovat koiraalla valkoiset, naaraalla hieman tummemmat, ja siivessä erottuu harmaa kaarijuova sekä takareunan ulkonurkassa samea tummanharmaa laikku. Siipiripsissä vuorottelevat himmeästi vaaleat ja tummat kohdat. Naaraat ovat koiraita kookkaampia ja rotevampia, eikä niiden siipikuviointi ole yhtä selkeää. Perhosen otsalla on pyöristynyt harjanne, johon ei liity hammasmaisia lisäkkeitä. Siipiväli on 30–40 mm.


title: Tammikulkurinirkko

text: Pohjoismaissa samankaltainen laji on mäntykulkurinirkko ("Thaumetopoea pinivora"), etelämpänä Euroopassa myös muut suvun lajit.


title: Tammikulkurinirkko

text: Lajia esiintyy Iberian niemimaalta Länsi-Eurooppaan ja Keski-Euroopan poikki Turkkiin ja Mustanmeren ympäristöön. Tanskasta laji on tavattu useina vuosina etelästä saapuneena vaeltajana ja Ruotsista se tavattiin ensimmäisen kerran Skånesta vuonna 2004. Lajilla ei kuitenkaan tiedetä olevan pysyviä esiintymiä Pohjoismaissa. Perhoset lentävät yhtenä sukupolvena heinäkuun puolivälistä syyskuun alkuun.


title: Tammikulkurinirkko

text: Laji on 2000-luvun aikana ollut leviämässä pohjoiseen päin, mahdollisesti ilmastonmuutoksen seurauksena.


title: Tammikulkurinirkko

text: Etelä- ja Keski-Euroopassa laji elää valoisissa tammimetsissä, puistoissa, kulttuuriympäristöissä ja tammea kasvavissa sekametsissä. Se suosii yksittäisiä puita tai pieniä puuryhmiä. Yksilömäärät vaihtelevat varsin paljon eri vuosina, ja ajoittain lajilla on massaesiintymiä, joihin voi liittyä huomattavia puustovahinkoja. Perhoset ovat aktiivisia öisin ja tulevat valolle. Ne lepäävät päivisin ylhäällä latvustoissa, joskin naaraita on havaittu lennossa myös päiväsaikaan. Koirasperhosen tiedetään lentäneen jopa 100 km ja naaraan 20 km:n matkan paikalta, jolla se on toukkana elänyt.


title: Tammikulkurinirkko

text: Naaras munii 150–250 munaa etenkin iäkkäiden tammien latvus]]tojen etelänpuoleisille oksille tiheisiin 100–200 munan ryhmiksi. Munaryhmiä suojaavat naaraan erittämä kovettuva neste sekä takaruumiista irronneet karvat. Naaras kuolee heti saatuaan munimisen päätökseen. Munat talvehtivat, ja ne kuoriutuvat huhti-toukokuun vaihteessa. Nuoret toukat verhoavat aluksi oksia seittiin ja elävät suurina ryhminä sen suojissa. Neljännessä toukkavaiheessa ne rakentavat pallomaisen toukkapesän, jonka sisälle myös koteloituminen lopulta tapahtuu. Toukat pysyttelevät koko kehityksensä ajan suurissa ryhmissä, ja siirtyessään paikasta toiseen ne liikkuvat jopa useiden metrien pituisissa jonomuodostelmissa. Myös koteloituminen tapahtuu ryhmittäin.


title: Tammikulkurinirkko

text: Kotelovaihe kestää yleensä 20–46 vuorokautta, mutta osa koteloista saattaa talvehtia, jotkin jopa kahdesti. Näistä kuoriutuvat perhoset ovat yleensä naaraita.


title: Tammikulkurinirkko

text: Toukkien ihoa peittävät poltinkarvat aiheuttavat erittäin voimakkaita iho- ja limakalvoreaktioita päätyessään iholle, hengitysteihin tai esimerkiksi silmiin. Myrkyllisyys johtuu muurahaishaposta sekä thaumetopoeiiniksi kutsutusta myrkystä. Nahanluonnin jälkeen tuuli voi kuljettaa vanhoista, kuivuneista toukkanahoista irronneita karvoja kilometrien päähän. Myös vanhat toukkapesät ovat tässä suhteessa vaarallisia. Toukkien ihosta irronneiden karvojen tiedetään aiheuttaneen ihmisille jopa hengenvaarallisia allergisia reaktioita. Muutamat linnut, etenkin käki ja harjalintu, pystyvät kuitenkin syömään jopa täysikasvuisia toukkia.


title: Tammikulkurinirkko

text: Toukat elävät erilaisilla tammilla ("Quercus"), mutta massaesiintymien aikaan myös pyökillä ("Fagus sylvatica") sekä koivuilla ("Betula").


title: Ivan Jelagin

text: Ivan Perfiljevitš Jelagin (, 11. joulukuuta 1725 – 3. lokakuuta 1793 Pietari) oli venäläinen kirjailija, teatterimies ja historioitsija.


title: Ivan Jelagin

text: Ivan Jelagin syntyi aateliseen sotilasperheeseen. Hän opiskeli maasotakoulussa vuosina 1738–1743 ja palveli sen jälkeen armeijassa yleten everstiksi vuonna 1757. Jelagin tunsi läheisesti tulevan keisarinna Katariina II:n, minkä johdosta hänet vuonna 1759 karkotettiin Kazanin lähellä sijainneelle maatilalle. Katariinan noustua valtaan vuonna 1762 Jelaginista tuli valtioneuvos ja yksi keisarinnan uskotuista. Vuonna 1767 hänet nimitettiin salaneuvokseksi ja vuonna 1782 ylihovimestariksi.


title: Ivan Jelagin

text: Jelaginin kirjallisen toiminnan alku liittyy Aleksandr Sumarokoviin, jota hän vuonna 1748 auttoi tämän ensimmäisten tragedioiden julkaisemisessa. Jelaginin vuonna 1753 kirjoittama "Epistola k g. Sumarokovu" (”Epistola herra Sumarokoville”) herätti laajaa keskustelua aikansa kirjailijapiireissä. Sumarokovia ylistävä teos oli suunnattu ranskalaisvaikutusta vastaan ja se voitiin tulkita myös keisarinna Elisabetin hovin arvosteluksi. Mihail Lomonosovn, Vasili Trediakovskin ja näiden kannattajien pilkasta huolimatta Jelagin jatkoi Sumarokovin koulukunnan puolustamista muun muassa "Ježemesjatšnoje sotšinenije" -lehdessä.


title: Ivan Jelagin

text: Vuosina 1756–1758 Jelagin julkaisi kääntämänsä Antoine François Prévostin romaanin "Mémoires et aventures d’un homme de qualité", jolla oli huomattava vaikutus venäjänkielisen proosan kehitykseen. Hänellä oli myös päärooli Katariina II:n lähipiireineen vuonna 1767 tekemässä Jean-François Marmontelin "Bélisairen" käännöksessä. Monet kirjailijan runot ja proosateokset levisivät käsikirjoituksina.


title: Ivan Jelagin

text: Jelaginilla oli huomattava osa venäläisen teatterin kehityksessä. Vuonna 1757 hän käänsi venäjäksi Molièren näytelmän "Ihmisvihaaja". Sumarokovin eron jälkeen Jelaginista tuli hoviteatterin kuraattori, jonka ympärille kerääntyneet nuoret dramaturgit pyrkivät sovittamaan länsieurooppalaiset näytelmät Venäjän oloihin. Jelagin itse laati Ludvig Holbergin "Jean de Francen" pohjalta suositun komedian "Russki frantsuz" (”Venäläinen ranskalainen”, ensiesitys 1764). Sumarokovin kanssa riitautunut Jelagin toimi vuosina 1766–1779 keisarillisten draama- ja musiikkiteatterien johtajana, ja hänen aikanaan perustettiin myös Pietarin julkinen teatteri (1774) ja teatteriopisto (1779) sekä rakennettiin Kolomnan kaupunginosassa sijainnut Suuri eli Kamennyi-teatteri (1783). Jelaginin kirjallisesta tuotannosta tunnetaan näiltä vuosilta vain Joachim Wilhelm von Brawen tragedian "Der Freigeist" käännös, mutta mahdollisesti hän toimi myös "Vsjakaja vsjatšina" -lehden julkaisijana sekä korjaili Katariina II:n kirjoituksia.


title: Ivan Jelagin

text: 1770-luvun alussa Jelaginista tuli yksi venäläisten vapaamuurarien johtajista. Hän keskeytti toimintansa Nikolai Novikovin vainon yhteydessä vuonna 1784, mutta jatkoi sitä uudelleen vuonna 1786. Samaan aikaan hän näyttää menettäneen Katariina II:n suosion. Jelagin näki vapaamuurariuden keinona taistella ranskalaista deististä filosofiaa vastaan, mutta Katariina piti sitä merkkinä siitä, että mies oli tullut hulluksi.


title: Ivan Jelagin

text: Venäjän akatemiaa perustettaessa Jelagin valittiin yhdeksi sen ensimmäisistä jäsenistä. Hän teki myöhemmin toteutuneet ehdotukset venäjän kielen sanakirjan sekä retoriikan ja poetiikan oppikirjan laatimiseksi, mutta keskittyi itse historian tutkimiseen. Lähinnä sekundäärilähteisiin perustuva tyyliltään kaunokirjallinen "Opyt povestvovanija o Rossii" (”Hahmotelma kertomukseksi Venäjästä”) ilmestyi osittain Moskovassa vuonna 1803. Räikeitä asiavirheitä ja mielikuvituksellisia hypoteeseja sisältävän teoksen tyrmäsivät muun muassa August Ludwig von Schlözer ja Nikolai Karamzin.


title: Ivan Jelagin

text: Aikalaisten lausunnot Jelaginista ovat ristiriitaisia. Laajan oppineisuuden ja vieraanvaraisuuden ohella he panivat merkille tämän ylimielisyyden, mahtailun ja oman edun tavoittelun, jotka liittyivät Katariina II:n ja hänen suosikkiensa kohtuuttomaan mielistelyyn.


title: Ivan Jelagin

text: Ivan Jelaginista juontuu Pietarin Mistulansaaren rinnakkaisnimitys "Jelagininsaari". Saarella on myös Jelaginin 1780-luvulla rakennuttama palatsi.


title: Koripallon naisten SM-sarjakausi 1964–1965

text: Koripallon naisten SM-sarjakaudella 1964–1965 Helsingin Työväen Uimarit voitti seuran kuudennen perättäisen Suomen mestaruuden. Kuudes mestaruus oli uusi ennätys yhden seuran saavuttamissa mestaruuksissa ja se säilyi voimassa vuoteen 1980 saakka, jolloin Nokian Urheilijat ylsi seitsemään mestaruuteen. Aikaisempi ennätys, viisi mestaruutta, oli Tampereen Pyrinnön nimissä. Hopeaa voitti Jyväskylän Kiri ja pronssia Työväen Maila-Pojat Helsingistä.


text: Sarja pelattiin kymmenen joukkueen kaksinkertaisena sarjana. Sarjasta luopuivat niin Suomen mestari Helsingin Työväen Uimarit, Torpan Pojat kuin Turun Rientokin. Turkulaisten paikan SM-sarjassa peri Turun Urheiluliitto, mutta muita joukkueita ei noussut SM-sarjaan. Seuraava kausi pelattiin kahdeksalla joukkueella.


title: Kleopatra (perhonen)

text: Kleopatra ("Gonepteryx cleopatra") on sitruunaperhosiin kuuluva, Välimeren ympäristössä tavattava päiväperhonen. Vanhemmassa kirjallisuudessa se esiintyy etelän sitruunaperhosena.


title: Kleopatra (perhonen)

text: Muiden sitruunaperhosten tapaan sekä etu- että takasiivet ovat pyöreähköt. Etusiiven kärjessä on terävä kärki ja takasiivessä lyhyt, terävä kannus. Koiraalla siipien yläpinnat ovat kirkkaan sitruunankeltaiset, mutta etusiipien keskiosat ovat laajalti kirkkaan oranssit ja ainoastaan siiven ulkosyrjässä näkyy vaaleankeltaista. Siivissä on oranssinpunaiset keskitäplät. Naaraan siivet ovat yläpinnoiltaan vaalean kellanvihertävät oranssinpunaisilla keskitäplillä. Molemmilla sukupuolilla siipien alapinnat ovat kellanvihreät ja niissä erottuu punaruskea keskitäplä. Siipiväli 58–74 mm.


title: Kleopatra (perhonen)

text: Kleopatraa tavataan Välimeren ympäristössä. Levinneisyys ulottuu Pohjois-Afrikasta ja Iberian niemimaalta Etelä-Ranskan ja Italian kautta Balkanille ja idässä Syyriaan. Sitä tavataan myös Välimeren saarilla. Perhoset lentävät yhtenä, varsin pitkäikäisenä sukupolvena toukokuusta syyskuuhun ja talvehtimisen jälkeen lento jatkuu toukokuusta elokuulle saakka.


title: Kleopatra (perhonen)

text: Kleopatrat elävät kuivilla ja lämpimillä paikoilla, pensaikkoisilla alueilla sekä valoisissa metsissä. Laji on usein runsaslukuinen. Perhoset lentävät päivällä ja käyvät ahkerasti kukilla imemässä mettä. Yöt ja talvilevon perhoset viettävät etenkin karhunvatukkapensaikoissa lehtien alla.


title: Kleopatra (perhonen)

text: Toukat elävät piilotellen ravintokasvien lehtien alapinnoilla ja kotelo roikkuu pääpuoli alaspäin kiinnittyneenä lehteen tai oksaan.


title: Kleopatra (perhonen)

text: Toukan ravintokasveja ovat erilaiset paatsamat ("Rhamnus").


title: Korson kapina 1965

text: Korson kapina oli 17. heinäkuuta 1965 Helsingin maalaiskunnan Korsossa tapahtunut nuorisomellakka. Mellakka sai alkunsa, kun paikallinen nimismies keskeytti Korson Tanhurinteen tanssilavalla alkamassa olleen The Renegades -yhtyeen konsertin. Kiellon syynä oli se, että konserttipäivä sattui rukouslauantaille ja silloisen lainsäädännön mukaan tanssien järjestäminen ei ollut tällöin sallittua. Nimismies oli tulkinnut konserttia seuraamaan tulleiden nuorten liikehtimisen tanssimiseksi.


title: Korson kapina 1965

text: Mellakointi alkoi, kun poliisi oli tilaisuuden keskeyttämisen jälkeen pidättämässä erästä nuorukaista ja tämän kaverit tulivat apuun estämään pidätystä. Mellakka levisi myös tanssipaikan ulkopuolelle Korson keskustaan. Paikalle kutsuttu palokunta yritti hillitä mellakoitsijoita vesisuihkuilla, ja seuranneessa yhteenotossa mellakoitsijat rikkoivat paloautojakin. Myös kaksi palomiestä loukkaantui.


title: Korson kapina 1965

text: Korson mellakan seurauksena sisäministeriö päätti, ettei palokuntia saanut käyttää mellakkapoliisin tehtäviin.


title: Korson kapina 1965

text: Vuonna 2012 Vernissan animaatioasema ja Vantaan nuorisopalveluiden käsityöpaja toteuttivat Korson kapinasta nukkeanimaation. Aloite asiassa oli tullut Vantaan kaupunginmuseolta, jossa on meneillään vantaalaista rockia tallentava hanke Rock'n Vantaa.


Dovrefjell–Sunndalsfjellan kansallispuisto on kansallispuisto Opplandin, Møren ja Romsdalin sekä Etelä-Trøndelagin läänien alueella Norjassa. Puisto on perustettu 1974. Kansallispuisto kattaa laajoja alueita Dovrefjellin vuoristosta. Kansallispuiston pinta-ala on 1 693 km². Ympäröivät muut suojelualueet mukaan luettuna suojelualueen pinta-ala on 4 367 km². Se on yksi suurimmista yhtenäisistä suojelualueista manner-Norjassa.


title: Dovrefjell–Sunndalsfjellan kansallispuisto

text: Alueen huomattavimmat vuoret ovat Snøhetta (2 286 metriä merenpinnasta), Storskrymten (1 985 m) ja Storkalken (1 880 m). Aluelle on 1930-luvulla siirretty amerikkalaisia myskihärkiä, joista on kehittynyt elinvoimainen kanta.


title: Kanariansitruunaperhonen

text: Kanariansitruunaperhonen ("Gonepteryx cleobule") on Kanariansaarilla kotoperäisenä tavattava päiväperhonen, jota vanhemmissa lähteissä pidetään kleopatran ("Gonepteryx cleopatra") alalajina. Se on luokiteltu kansainvälisellä tasolla vaarantuneeksi (VU). Kanariansitruunaperhosella on kolme alalajia tai muotoa, joita joissakin lähteissä pidetään itsenäisinä lajeinaan, mutta esimerkiksi Fauna Europae pitää kolmikkoa yhtenä lajina.


title: Kanariansitruunaperhonen

text: Kanariansitruunaperhonen on joissakin lähteissä jaettu kolmeksi eri lajiksi, joiden elinalueet ja siipien väritys eroavat yksityiskohtien osalta. Lajit ovat ”teneriffansitruunaperhonen” "Gonepteryx cleobule", ”gomeransitruunaperhonen” "Gonepteryx eversi" ja ”palmansitruunaperhonen” "Gonepteryx palmae"


title: Kanariansitruunaperhonen

text: Kanariansitruunaperhosen siipien yläpinnan pohjaväri on koiraalla kirkkaankeltainen ja naaraalla himmeämpi. Kaikissa siivissä on oranssinpunainen keskipilkku. Siipien alapinnat ovat vihertävänkeltaiset, ja keskipilkku erottuu ruskeana. Koiraiden etusiipien värityksessä ja muodossa on eroja eri populaatioiden välillä. "G. cleobulen" etusiiven ulkoreuna on melko kovera ja takasiiven kannus pieni. Koirailla etusiipi on oranssi, ja keltaista näkyy vain parin millimetrin levyisellä alueella. "G. eversin" koiraat muistuttavat "G. cleobulea", eikä siiven ulkoreunassa näy keltaista juuri lainkaan, mutta naaraat ovat selvästi vaaleampia. "G. palmaen" etusiiven ulkoreuna on lähes suora ja takasiiven kannus on tylppä. Koiraalla etusiiven yläpinta on vain vaalean oranssinsävyinen ja ulkoreuna leveälti keltainen. Erot eivät kuitenkaan ole aivan suoraviivaisia, sillä yksilökohtaista vaihtelua esiintyy.


title: Kanariansitruunaperhonen

text: Kanariansitruunaperhosilla koiraan siipien yläpinnalla ultraviolettivaloa heijastava alue on laajempi kuin mannereurooppalaisella kleopatralla.


title: Kanariansitruunaperhonen

text: Eri saarilla elävien sitruunaperhosten muna- ja toukkavaiheet eivät eroa toisistaan, eikä niiden genitaaleissa ole havaittavia eroja. Toukka on pääväritykseltään vihreä, mutta sen kyljessä on kaksi valkoista raitaa, joita reunustavat ohuet keltaiset raidat. Kotelon pääväri on myös vihreä, mutta siinä on myös ruskeita alueita ja valkoisia raitoja.


title: Kanariansitruunaperhonen

text: Kanariansitruunaperhosen nimimuotoa tavataan ainoastaan Teneriffan pohjoisosissa. "Gonepteryx eversi" elää puolestaan La Gomeralla "Gonepteryx palmae" ja La Palmalla. Perhoset lentävät ympäri vuoden, erityisesti huhtikuusta syyskuulle.


title: Kanariansitruunaperhonen

text: Kanariansitruunaperhoset elävät pääasiassa ikivihreissä laurisilvametsissä, mutta liikkuvina ne voivat päätyä kauaksikin alkuperäisen elinpaikkansa ulkopuolelle. Metsissä ne viihtyvät erityisesti aurinkoisilla aukkopaikkoilla ja käyvät ahkerasti imemässä mettä etenkin setronellan kukista.


title: Kanariansitruunaperhonen

text: Muilta osin lajien elintavat tunnetaan huonosti. Perhoset lisääntyvät ilmeisesti ympäri vuoden, mutta perhossukupolvien lukumäärää vuodessa ei tunneta, sillä aikuiset perhoset ovat pitkäikäisiä. Ei myöskään tiedetä, vaipuukko osa perhosista talvikuukausien ajaksi talvilevolle.


title: Kanariansitruunaperhonen

text: Maa- ja metsätalous sekä asutuksen leviäminen ovat uhka kanariansitruunaperhosten säilymiselle.


title: Kanariansitruunaperhonen

text: "G. cleobulen" ja "G. palmaen" toukat elävät nyhäpaatsamalla ("Rhamnus crenulata") sekä nyppypaatsamalla ("Rhamnus glandulosa")., "G. eversni" ilmeisesti vain nyhäpaatsamalla.


title: Luettelo kansanäänestyksistä itsenäisyydestä ja suvereniteetistä

text: Tämä on luettelo kansanäänestyksistä valtion tai territorion itsenäisyydestä, suvereniteetista Tällainen kansanäänestys ei välttämättä aina tuo valtiolle tai alueelle täydellistä itsenäisyyttä tai edes suvereniteettia sillä alueeseen voi kohdistua poliittisia painostuksia, jotka eivät aina noudata demokratian tulosta ja kansanäänestyksen henkeä.


text:
Liberian kansanäänestys itsenäisyydestä
Marylandin tasavallan kansanäänestys itsenäisyydestä


text: Saarinmaan kansanäänestys itsenäisyydestä Länsi-Euroopan unionin erityissuojeluksessa muodostaen talousliiton Ranskan kanssa. Saarinmaa liittyi osaksi Saksan liittotasavaltaa ja siitä tuli Saksan 10. osavaltio.


text:
Samoan kansanäänestys itsenäisyydestä Uudesta-Seelannista.
Itä-Timorin kansanäänestys itsenäisyydestä.
Itä-Preussin Allensteinin (Olsztyn) ja Marienwerderin (Kwidzyn) kansanäänestys liittymisestä Puolan tai Saksan osaksi.
Keski-Schleswigin kansanäänestys liittymisestä Tanskan tai Saksan osaksi.


title: Farmakon

text: Farmakon oli suomalainen progressiivisen death metalin yhtye, joka toimi vuosina 2001–2010. Yhtye käytti kappaleissaan sekä puhdasta laulua että murinalaulua, ja musiikkiin on sisällytetty jazzin ja funkin elementtejä.


title: Farmakon

text: Yhtyeen esikoisalbumi, "A Warm Glimpse", julkaistiin vuonna 2003, ja sen avausraita "Loosely of Ameobas" oli Earachen kokoelmalevyllä "Metal: A Headbanger's Companion II".


title: Chris Christie

text: Christopher James "Chris" Christie (s. 6. syyskuuta 1962 Newark, New Jersey) on yhdysvaltalainen republikaanipoliitikko ja nykyinen New Jerseyn kuvernööri. Suoritettuaan alemman korkeakoulututkinnon Delawaren yliopistossa Christie ryhtyi opiskelemaan lakia Seton Hallin yliopistossa. Seton Hallista Christie valmistui 1987 ja meni töihin newjerseyläiseen asianajotoimistoon.


title: Chris Christie

text: Christie oli hetken aikaa republikaanien vahvimpia ehdokkaita vuoden 2016 presidentinvaaleja koskevissa mielipidemittauksissa. Hänen kannatustaan heikensi vuonna 2013 tapahtunut skandaali, jossa New Jerseyn viranomaiset sulkivat George Washington Bridgelle johtavia ajokaistoja. Sumputuksen uskotaan olleen kosto Fort Leen pormestarille, joka ei ollut tukenut Christietä kuvernöörinvaalissa. Helmikuussa 2016 Christie luopui presidenttiehdokkuuden tavoittelusta heikon esivaalimenestyksen vuoksi.


title: Niipperin koulu

text: Niipperin koulu on Pohjois-Espoon Niipperissä sijaitseva alakoulu. Oppilaita Niipperissä oli 253 tammikuussa 2013.


title: Niipperin koulu

text: Pitkäjärven pohjoispuolelta käytiin 1940-luvun lopulla koulua Viherlaaksossa, Vantaan puolella Hämeenkylässä, vuonna 1939 perustetussa Jupperin koulussa tai Träskändan ruotsinkielisessä koulussa Järvenperässä. Vuonna 1951 perustettiin Vanhakartanoon tilapäinen koulu, aluksi nykyisen Niipperin koulun vieressä olevan päiväkodin paikalla sijainneeseen pientaloon. Kansakoulurakennusta alettiin rakentaa vuoden 1955 alussa, ja uusi 86 oppilaan Vanhankylän kansakoulu otettiin käyttöön tammikuussa 1956. Vuonna 1977 se muuttui Niipperin kouluksi peruskoulun myötä. Aluksi kouluun mahtuivat vain luokat 1-4, kun taas luokat 5 ja 6 kävivät Kalajärven koulua.


title: Niipperin koulu

text: Niipperin vanhassa koulussa oli sisäilmaongelmia, joita ei onnistuttu poistamaan. Vanha koulu purettiin ja uusi koulu rakennettiin eri tontille. Uusi koulurakennus on tehty siirrettäviksi suunnitelluista tilaelementeistä ja se otettiin käyttöön syksyllä 2017.


title: Omakuva (Pekka Halonen)

text: Omakuva on Pekka Halosen maalaus vuodelta 1906. Kuvassa ilmenee pyrkimys maalata suomalaista kansaa arvokkaasti ja tuoda esiin sen erikoislaatuisuutta.


title: Omakuva (Pekka Halonen)

text: Tässä kooltaan 57×41,5 cm kokoisessa öljyvärityössä kankaalle Halonen seisoo ryhdikkäästi suoraan eteenpäin katsoen. Tämä ruskea keltavoittoinen työ tuo esiin Halosen vaaleuden lyhyine hiuksineen ja punertavine kasvoineen. Paidankaulus avoimena hän on kuin terveen suomalaisen miehen perikuva, joka on kuin hetkeksi pysähtynyt ikuistettavaksi.


title: Omakuva (Pekka Halonen)

text: Teos on Ateneumin taidemuseon hallussa. Kokoelmassa on myös Pekka Halosen ns. keskeneräinen omakuva vuodelta 1893, jossa hän on jättänyt oman katseensa sumeaksi. Myös tässä omassakuvassa hänen kehonsa huokuu tervettä voimaa ja hyvää oloa. Ja myös tässä maalauksessa,29×22,5 cm, hän maalasi itsensä vaalea paita rennosti paidankaulus auki ja hihat ylös käärittyinä. Tämän varhaisemman omakuvan hän maalasi Pariisissa ollessaan siellä opintomatkalla.


title: Omakuva (Pekka Halonen)

text: Halonen maalasi myös muita Omia kuvia.


title: A Warm Glimpse

text: A Warm Glimpse on suomalaisen progressiivisen death metalin yhtyeen Farmakonin ensimmäinen studioalbumi. Se julkaistiin vuonna 2003 levymerkillä Elitist Records.


title: Robin (albumi)

text: Robin on suomalaisen progressiivisen death metalin yhtyeen Farmakonin toinen studioalbumi. Se on julkaistu vuonna 2007 levymerkillä Four Seasons.


title: Robin (albumi)

text: Albumi julkaistiin myös Yhdysvalloissa 29. huhtikuuta 2008 levymerkillä Candlelight Records.


title: Vol. 4 (Lullacryn albumi)

text: Vol. 4 on suomalaisen goottimetallin yhtyeen Lullacryn neljäs studioalbumi. Se on julkaistu vuonna 2005 levymerkillä Spinefarm Records. Albumi debytoi Suomen virallisen listan sijalla 34.


title: Vol. 4 (Lullacryn albumi)

text: Kaikki kappaleet säveltänyt S. Vauhkonen ja sanoittanut S. Kivilahti, ellei toisin mainittu.


title: King Mondo

text: King Mondo on kuvitteellinen hahmo Power Rangers -universumissa, joka esiintyi ensimmäisen kerran päävihollisena televisiosarjassa "Power Rangers Zeo". King Mondon asu ja osa hänestä näytetystä kuvamateriaalista oli lainattu japanilaisesta "Super Sentai" -sarjasta "Chōriki Sentai Ohranger", jossa Mondo oli nimeltään ja samanlaisessa roolissa kuin Power Rangersissakin. King Mondon äänenä toimi David Stenstrom. Asun sisällä näytteli tuntematon näyttelijä, mutta Ohrangerista lainatuissa kohtauksissa asun sisällä näytteli Bacchus-Wrathin näyttelijä Yasuhiro Takeuchi.


title: King Mondo

text: Mondo oli avaruuden tyranni, joka johti avaruudessa laajalle levinnyttä roboteista koostunutta imperiumia nimeltä Machine Empire. "Ohrangerissa" hänen imperiumiaan kutsuttiin nimellä . "Ohrangerissa" hahmolla ei ollut mitään tekemistä aiempien Super Sentai -sarjojen vihollisten kanssa, mutta "Zeossa" juuri hän ajoi aiemmissa sarjoissa vihollisina toimineet Rita Repulsan ja Lord Zeddin pois Kuusta. Lopulta Zeo Power Rangerit onnistuivat voittamaan Mondon "Zeon" jaksossa 34, jonka jälkeen hän oli poissa useiden jaksojen ajan. Niinpä jaksojen 35 ja 47 välillä Machine Empiren valtaan tavoitteli lukuisia usurpaattoreita. Kuten muutkin viideltä ensimmäiseltä Power Rangers -sarjan tuotantokaudelta tutut pääviholliset, Mondo palasi sarjassa "Power Rangers in Space" osana suurempaa Dark Specterin johtamaa liittoumaa.


title: King Mondo

text: Mondon tarinan kertoi Power Rangereille heidän mentorinsa Zordon, joka sanoi Mondon eronneen Pahojen voimien liitoumasta. "Zeon" alkuun mennessä Mondo oli onnistunut valloittamaan lukuisia tähtijärjestelmiä ja aurinkokunta oli viimeinen paikka, jossa hänen etenemisensä voitiin pysäyttää. Mondo valjasti valloittamiensa planeettojen luonnonvarat omaan käyttöönsä ja käytti niitä robottisoturiensa valmistukseen. Hän siirtyi aina luonnonvarojen loputtua seuraavalle planeetalle. Mondon johtaessa Machine Empireä jättimäisestä avaruustukikohdastaan hänellä oli rinnallaan hänen Machina-vaimonsa ja poikansa Sprocket. Väkivaltaisista taipumuksistaan ja äkkipikaisuudestaan huolimatta Mondo osoitti välillä olleensa myös huolehtiva, joskin liian hemmotteleva perheenisä, joka otti neuvoja ennemmin perheeltään kuin heitä paljon älykkäämmiltä kätyreiltä Klankilta ja Orbukselta. Mondoa kiehtoi ihmisten jokapäiväiset askareet, vaikka hän pitikin niitä alkukantaisina. Mondon alkupään juonet usein pitivätkin sisällään rangereiden yksityiselämän ongelmien muuttamista hengenvaarallisiksi tilanteiksi omien robottihirviöidensä avulla.


title: King Mondo

text: Suunnilleen kauden puolivälissä Mondo alkoi osoittaa kasvanutta kiinnostusta kaikkea yliluonnollista kohtaan. Hän yritti saada haltuunsa lukuisia taikaesineitä kuten Tommy Oliverin mystisen nuolenpään ja Trey of Triforian voimat. Kun hänen joukkonsa löysivät Kuusta esiintymän maagista neo-plutonium nimistä metallia, Mondo loi metallista hirviöilleen vahvemmat panssarit. Rangerit olivat aluksi vaikeuksissa niitä vastaan, mutta voittivat ne uusien Super Zeozordiensa avulla. Lopulta Mondo sai tarpeekseen jatkuvista epäonnistumisista ja päätti haastaa rangerit itse Damokleen miekalla, joka kykeni joukkotuhoon ja jota Mondo sanoi käyttäneensä aiemminkin. Miekan avulla Mondo kasvoi pilvenpiirtäjän kokoiseksi ja hänen selässä ollut suuri hammasratas muuttui metalliseksi, virtaviivaiseksi kaareksi, josta ulkoni piikkejä. Rangerit muodostivat Super Zeo Megazordin, jolla he tuhosivat King Mondon ja hänen miekkansa.


title: King Mondo

text: Mondon tuhoutumisen jälkeen Machine Empiren johtoon nousi Louie Kaboom, joka oli Zeddin ja Ritan luoma robotti. Pian kuitenkin selvisi, että Mondolla oli myös aikuinen poika nimeltä Gasket, jonka hän oli kieltänyt Gasketin mentyä naimisiin Mondon arkkivihollisen tyttären kanssa. Ensitöikseen Gasket ja hänen vaimonsa Archerina lähettivät Louien tuhoonsa ja sen jälkeen veivät Machine Empiren johtajuuden itselleen. Myöhemmin Mondo palasi korjattuna takaisin, jonka seurauksena valtaa tavoitelleet Gasket ja Archerina pakenivat. Sarjan "Power Rangers Zeo" viimeisessä jaksossa Mondo yritti jälleen saada kultaisen rangerin voimat käsiinsä, mutta hävisi taistelun rangereita vastaan. Vähän myöhemmin Rita ja Zedd onnistuivat hankkiutumaan koko Machine Empirestä eroon, kun heidän Sprocketille antama lahja räjäytti koko kuningasperheen palasiksi. Mondo kuitenkin selvisi iskusta, tosin pahasti vaurioituneena. Ajan kuluessa Mondo ja muu kuningasperhe korjautuivat ja he liittyivät Dark Specterin liittoumaan suorittamaan oman osansa Dark Specterin suunnitelmasta, jossa Machine Empiren tehtävänä oli hyökätä Phantom Rangerin kotiplaneetalle. Mondo kuitenkin tuhoutui lopullisesti, kun Zordonin uhrautuessa vapautunut hyvä energia muutti hänet hiekaksi.


title: King Mondo

text: Myöhemmin Power Rangers -televisiosarjan kymmenvuotista taivalta juhlineessa "Power Rangers Wild Forcen" jaksossa "Forever Red" joukko selvinneitä Mondon kenraaleja halusi kostaa hänen kuolemansa kaivamalla Kuusta esiin Ritan ja Zeddin muinaisen Serpentera-zordin ja valloittamalla sillä Maan. Kymmenen eri kausilta tutun punaisen Power Rangerin avulla heidän suunnitelmansa kuitenkin meni pilalle ja kenraalit tuhoutuivat.


title: King Mondo

text:
Mondo esiintyi myös Image Comicsin julkaisemassa "Power Rangers Zeo" -sarjasta tehdyssä sarjakuvalehdessä, jonka käsikirjoittivat Tom ja Mary Bierbaum ja jonka kuvitti Todd Nauck. Sarjakuvassa
Mondon joukot seurasivat Zeddiä ja Ritaa Gamma Vileen ja toivoivat saavansa Lord Zeddin ja hänen hallussa olleiden voimakolikoiden energiat itselleen.


title: King Mondo

text: Mondo ilmestyi myös loppupomona vuonna 1996 tietokoneelle julkaistussa pelissä "Power Rangers Zeo vs. The Machine Empire". Tietokonepelissä Mondo varastaa zeokristallin ja estää siten rangereita muuttumasta rangermuotoihinsa. Pelaajan täytyy ohjata yhtä rangereista ja kerätä jokaisesta kentästä 100 sirpaletta. Viimeisessä taistelussa rangerit käyttävät Zeo Megazordiaan, jolla he voittavat Mondon.


title: King Mondo

text: Mondo oli myös pelattavana hahmona Super Nintendon pelissä .


title: King Mondo

text: Uusien hahmojen, joihin myös King Mondo lukeutui, luomisella sarjaa "Power Rangers Zeo" varten oli tarkoitus nuorentaa sarjaa. Kuten valtaosasta "Power Rangers" -sarjojen päävihollisista, ei myöskään Mondosta tehty figuuria vaan figuureissa keskityttiin Mondon rivisotilaisiin ja robottihirviöihin. Tosin Japanissa on julkaistu pieni figuuri Mondon "Sentain" vastineesta Bacchus-Wrathista sekä Sprocketin ja Machinan vastineista Hysteriasta ja Buldontista.


title: Where Angels Fear

text: Where Angels Fear on suomalaisen goottimetallin yhtyeen Lullacryn viides studioalbumi. Se on julkaistu vuonna 2012 yhtyeen omalla levymerkillä OUTO Recordings. Albumi debytoi Suomen virallisen listan sijalla 45.


title: Where Angels Fear

text: Maaliskuussa 2012 Playground Music julkaisi levystä CD + DVD -erikoispainoksen, joka sisältää studiodokumentin levyn teosta sekä bonuskappaleen ""Wings of Destruction"".


title: Where Angels Fear

text: Albumin on tuottanut, äänittänyt ja miksannut Mikko Herranen, joka myös laulaa levyllä Tanja Lainion kanssa dueton kappaleessa Feel My Revenge.


title: Lauri Hendell-Auterinen

text: Lauri Juhana Hendell-Auterinen (25. huhtikuuta 1878 Kuopio – 3. toukokuuta 1938 Helsinki) oli tietosanakirja-alan uranuurtajia Suomessa, koulutukseltaan filosofian kandidaatti.


title: Lauri Hendell-Auterinen

text: Hendellin vanhemmat olivat kuuromykkäinkoulun johtaja Gustaf Kristian Hendell ja Liisi Telén. Hän pääsi ylioppilaaksi Viipurin lyseosta 1897 ja valmistui Helsingin yliopistosta filosofian kandidaatiksi 1901 ja filosofian maisteirksi 1926. Hendell työskenteli oppikoulun opettajana 1903–1914 ja Helsingin yliopiston kanslerinsihteerinä 1922–1938. Hän toimi vuonna 1909 ilmestymisen aloittaneen Tietosanakirjan toimitussihteerinä 1906–1919 ja 1930-luvulla ilmestyneen Ison Tietosanakirjan päätoimittajana 1928–1938.


title: Lauri Hendell-Auterinen

text: Hendell oli naimisissa vuodesta 1907 Mathilda Louise (Liisi) Donnerin kanssa.


title: Svante Forsbäck

text: Svante Forsbäck (s. 1971 Tammisaari) on suomalainen masteroija ja Chartmakers Oy:n omistaja.


title: Svante Forsbäck

text: Svante kiinnostui äänittämisestä ja miksaamisesta 1990-luvun alussa, jolloin hän meni opiskelemaan alaa Ruotsiin. Opintojen jälkeen hän aloitti harjoittelijana Tammisaaressa, Henrik Otto Donnerin studiossa, jossa he siirsivät Love Recordsin nauhamateriaalia kovalevyille digitaaliseen muotoon. Digitaalisen musiikin nousu 1990-luvulla johti Digital Editing Room -nimisen masterointistudion perustamiseen Donnerin kanssa, jossa hän on vieläkin mukana pienellä osakkuudella. Forsbäckin perustaessa omaa studiota Donner avusti häntä muun muassa tavaroita lainaamalla.


title: Svante Forsbäck

text: Opiskelun ja työn perässä Forsbäck muutti Helsinkiin vuonna 1994. Hän harjaannutti ammattitaitoaan toimien kymmenen vuotta Svenska Teaternissa miksaajana ja äänisuunnittelijana muun muassa "Hype"-menestysmusikaalissa, jota esitettiin 250 kertaa. Livemiksaajana Forsbäck on tehnyt yhteistyötä muun muassa Ville Pusan, Ben Granfeltin ja Aki Sirkesalon kanssa.


title: Svante Forsbäck

text: Forsbäck on uransa aikana masteroinut yli 3 000 albumia. Hänen yhteistyökumppaneitaan ovat olleet muun muassa PMMP, The Rasmus, Apocalyptica, Chisu, Ismo Alanko Teholla, Volbeat, Paleface, Jenni Vartiainen, Amorphis ja Sonata Arctica. Forsbäck on myös uudelleenmasteroinut Rammsteinin kuusi albumia.


title: K. V. Jussila

text: Kaarle Vilho Jussila (27. helmikuuta 1895 Urjala – 4. huhtikuuta 1963 Rauma) oli suomalainen opettaja ja lastenkirjailija.


title: K. V. Jussila

text: Jussila kirjoitti lastenkirjojen lisäksi kansakoulun oppikirjoja.


title: Talousvesi

text: Talousvesi on vettä, joka on tarkoitettu kotitalouskäyttöön kuten juomavedeksi ja ruoan valmistukseen sekä elintarvikealan yrityksen käyttöön. Talousvesi voidaan toimittaa jakeluverkon kautta, tankeissa, pulloissa tai säiliöissä. Vesijohtojen kautta toimitettavaa talousvettä kutsutaan vesijohtovedeksi.


title: Talousvesi

text: Suomessa talousveden laatu on erinomaista. Talousvettä on turvallista ja terveellistä nauttia. UNESCOn vuonna 2003 julkaiseman raportin mukaan Suomessa on maailman paras veden laatu


title: Talousvesi

text: Ennen veden laadun tutkimuksia oli erilaisia tapoja arvioida veden terveellisyyttä. 1900-luvun alkupuolella oli vielä laajalti käsitys, että sammakot kaivossa parantavat veden laatua, kuten Kuhmonniemellä ”se hyöty sammakostakin oli, että se joi vedestä myrkyn, vedenvihat, jotta vesi ei ollut vaarallista ihmisten nauttia” Kun Suomi alkoi kaupungistua, olivat veden niukkuus, veden välityksellä leviävät taudit ja kulkutaudit arkipäivää. Vesilaitosten ja jätevedenpuhdistamoiden rakentamisen myötä tartuntataudit vähenivät. Suomessa aloitettiin talousveden laadun säännöllinen valvonta 1960-luvun lopulla.


title: Talousvesi

text: Talousveden laadun valvonnasta vastaa kunnan terveydensuojeluviranomainen. Talousveden valvonnalla varmistetaan terveellisen veden jakelu kuluttajille. Veden mikrobeja ja muitakaan aineita ei pystytä havaitsemaan aistinvaraisesti, vaan ne täytyy tutkia laboratoriotutkimuksilla. Joskus juomavedessä voi aistinvaraisesti havaita sameutta tai väriä, jotka voivat aiheutua esimerkiksi verkostosta irronneesta raudasta, joka on sinällään haitatonta. Sosiaali- ja terveysministeriö on asettanut talousveden laadulle mikrobiologisia ja kemiallisia laatuvaatimuksia ja -suosituksia. Nämä laatuvaatimukset ja suositukset perustuvat EU:n juomavesidirektiiviin.


title: Talousvesi

text: Vesihuoltolaitoksen toimittaman talousveden laadun säännöllinen valvonta on määriteltynä tarkemmin valvontatutkimusohjelmassa. Valvontatutkimusohjelma laaditaan jokaiselle vesihuoltolaitokselle erikseen ja sen sisältöön vaikuttaa laitoksen raakavesi, sen laatu ja määrä sekä vedenkäsittely ja verkosto. Valvontatutkimusohjelmassa kuvataan laitoksen tekemä jatkuva oma käyttötarkkailu ja viranomaisvalvonnan valvontatutkimukset. Vesihuoltolaitokset raportoivat toimittamansa veden laadusta kuluttajille esimerkiksi alueella ilmestyvissä lehdissä ja verkkosivuillaan veden laatutietoja)


title: Talousvesi

text: Talousvesi sisältää aina mikrobeja ja vähäisiä määriä mineraaleja ja hivenaineita. Tärkeää on, ettei vedessä ole terveydelle haitallisia mikrobeja tai aineita. Suomalaisten vesihuoltolaitoksien veden laatu on lainsäädännön vaatimuksiin ja suosituksiin verrattuna erinomaista. Valvontatutkimusten mukaan yli 10 m³/vrk toimittavien vesihuoltolaitosten vesi täyttää talousveden laadulle asetetut terveysperusteiset vaatimukset yli 99 prosenttisesti ja käyttökelpoisuudelle asetetut suositukset yli 96 prosenttisesti vuonna 2010.


title: Talousvesi

text: Laajassa talousveden laadun tutkimuksessa on selvitetty suomalaisten yksittäisten kaivojen, vesiosuuskuntien sekä pienten, keskisuurten ja suurten vesilaitoksien osalta eri puolilta maata. Vuosina 1999-2007 talousvedestä määritettyä noin 420 000 kpl fysikaalis-kemiallista ja mikrobiologista tulosta osoittaa, että suomalainen talousvesi on korkealuokkaista niin laatuvaatimusten kuin –suositusten osalta. Mikrobeja esiintyi useammin yksittäisten kaivojen vesissä kuin vesilaitosten toimittamassa vedessä. Vesilaitosten talousvedessä terveysperusteinen laatuvaatimus on ylittynyt nikkelin osalta 5 %:ssa ja fluoridin osalta 2 %:ssa. Talousveden käyttöön soveltumista kuvaavat laatusuositukset ovat ylittyneet raudan ja mangaanin osalta 5 %:ssa ja veden pH-arvo poikkesi 8 %:ssa vähimmäissuosituksesta pH 6,5. Yksittäisten kaivojen vesi on happamampaa kuin vesilaitosten talousvesi, sillä pH-arvo oli niissä 30 %:ssa alle vähimmäissuosituksen.


title: Talousvesi

text: Vaikka talousveden laatu on yleisesti ottaen hyvää Suomessa, raportoidaan silti vuosittain vesiepidemioita. Vesiepidemia tarkoittaa veden välityksellä leviävää tautia, johon sairastuu vedenkäyttäjiä. Vuosina 1998-2011 ilmeni vesiepidemioita eniten pohjavesilaitoksilla. Vesiepidemiat ovat aiheutuneet suurimmaksi osaksi noroviruksista ja kampylobakteereista.


title: Talousvesi

text: Kattavaa tietoa veden laadun seurantatuloksista ja niiden merkityksestä löytyy yleensä myös alueen vesilaitoksen verkkosivuilta (ks. esimerkiksi Kuopion Veden tuloksia ja ukk -osiota).


title: Talousvesi

text: Vesihuoltolaitos vastaa toimittamansa talousveden laadusta kiinteistön liittämiskohtaan asti. Myös kiinteistön omat vesijohdot ja veden käyttäjä omalla toiminnallaan voivat vaikuttaa talousveden laatuun. Aamuisin ja pidempien poissaolojen jälkeen tulisi vettä juoksuttaa hanasta niin, että veden lämpötila tasaantuu, sillä lämmin kiinteistön putkistoissa seissyt vesi ei vastaa laadultaan vesilaitoksen toimittamaa talousvettä.


title: Talousvesi

text: Kotitalouskoneista pyykinpesukoneen asennuksen voi tehdä itse laitevalmistajan ohjeiden mukaan, mutta astianpesukoneen asentamisen tulisi tehdä alan ammattilainen. Pyykinpesukoneen tulovesiliitännässä pitää olla takaisinimusuoja (yksisuuntaventtiili) estämään likaisen pesuveden pääseminen kiinteistön talousvesiputkiin.


title: Talousvesi

text: Jos kuluttaja havaitsee talousveden laadussa muutoksia esimerkiksi poikkeavaa hajua, väriä tai makua, on kyse useimmiten verkostotöiden yhteydessä virtaussuunnan hetkellisestä muutoksesta tai paineiskusta. Tällöin talousveteen voi irrota putkistosta väriä aiheuttavia sakkoja, joka häviää vettä juoksuttamalla. Vesihuoltolaitoksen nettisivuilta löytyy yleensä tietoa, jos kiinteistön alueella tehdään putkitöitä. Mikäli talousveden laatu on runsaan juoksuttamisen (10 min) jälkeenkin poikkeavaa, myös kylmässä vedessä, on niistä hyvä ilmoittaa taloyhtiön edustajalle tai kunnan vesihuoltolaitokselle.


title: Talousvesi

text: Seuraavassa on määriteltynä muutama tyypillinen talousvedestä tutkittava parametri:


title: Talousvesi

text: Kuvaa veden happamuutta eli vetyionien määrää: pH<7 tarkoittaa hapanta, pH 7 neutraalia ja pH>7 emäksistä vettä. Happamuutta aiheuttaa veden hiilidioksidi, joka muodostaa vedessä hapanta hiilihappoa.


title: Talousvesi

text: Vesijohtoveden happamuus vaihtelee välillä 7,3 – 8,0 eli vesi on lievästi emäksistä. Pohjavesien pH on Suomessa 6- 8. Vesijohtoveden pH-arvo säädetään esimerkiksi kalkkikivialkaloinnin avulla välille 7,0 – 8,5, jotta putkistomateriaalit eivät syöpyisi, ks. vedenkäsittely. Talousveden pH:n laatuvaatimus on 6,5 – 9,5.


title: Talousvesi

text: Kovuudella tarkoitetaan veden kalsiumin ja magnesiumin määrä. Veden kovuus vaihtelee erittäin kovasta (sisältää paljon kalsiumia) keskikovaan tai pehmeään (vähän kalsiumia). Vedet ovat Suomessa tyypillisesti luontaisesti pehmeitä, joten veden kovuutta joudutaan nostamaan monilla suomalaisilla vesilaitoksilla suojaamaan metallisia vesijohtoja syöpymiseltä (ks. vedenkäsittely). Liian suuri kalsiumpitoisuus voi aiheuttaa kalkkisaostumia lämminvesilaitteisiin. Kovuuden yksiköitä on useampia, joista Suomessa yleisesti käytössä mmol/l tai saksalainen kovuusaste (°dH).


title: Talousvesi

text: Nämä kaikki ovat ns. indikaattoribakteereja ja kuvaavat veden mikrobiologista laatua. Bakteereja tutkitaan säännöllisesti talousvedestä. Pesäkeluku kuvaa yleistä veden mikrobiologista laatua ja kattaa laajan joukon haitattomia mikrobeja. Koliformisia bakteereja, "E.coleja" tai enterokokkeja ei saa löytyä yhtään talousvedestä, sillä näiden löytyminen viittaa veden ulosteperäiseen saastumiseen, jolloin vedessä voi olla myös taudinaiheuttajamikrobeja. Koliformiset bakteerit kattavat myös haitattomia maaperäbakteereja, mutta "E.coleja" ja enterokokkeja esiintyy vain ulosteiden saastuttamassa vedessä. Yksikkönä käytetään pmy/100ml tai pmy/ml (pesäkeluku) eli pesäkettä muodostavaa yksikköä per 100 millilitraa tai millilitra vettä. Mikäli ulostesaastumiseen viittaavia bakteereja löytyy talousvedestä, tekee vesilaitos tarvittavia toimenpiteitä yhdessä kunnan terveydensuojeluviranomaisen kanssa (esim. desinfioinnin tehostaminen) ja antaa käyttäjille ohjeet veden turvalliseen käyttöön esimerkiksi keittokehotus.


title: Talousvesi

text: Sameus kuvaa veden kirkkautta. Talousveden sameus voi aiheutua mm. ilmakuplista tai raudasta. Ilmakuplista aiheutuva sameus häviää alhaalta ylöspäin, kun vettä seisottaa hetken. Sameus ilmoitetaan yleensä yksikössä FTU tai NTU.


title: Talousvesi

text:
Talousvesi on normaalitilanteessa väritöntä. Verkostotöiden yhteydessä sekä paineiskujen tai virtausvaihtelujen myötä voi irrota putkistoon kertyneitä saostumia, mikä voi näkyä talousveden ruosteisena värinä (johtuu raudasta). Tällöin vesi kirkastuu juoksuttamalla. Luonnonvesissä ja kaivovesissä esiintyvä väri aiheutuu humusaineista.
Talousvesi on normaalitilanteessa hajutonta tai mautonta. Kiinteistön putkistossa seissyt vesi voi maistua ummehtuneelta ja lämpimältä, erityisesti aamuisin ja pidempien poissaolojen jälkeen. Veden maku raikastuu, kun vettä juoksuttaa niin, että veden lämpötila tasaantuu. Verkostotöiden yhteydessä sekä paineiskujen tai virtausvaihtelujen myötä voi irrota putkistoon kertyneitä saostumia, mikä voi aiheuttaa veteen raudan makua ja väriä. Tällöin raudan maku häviää vettä juoksuttamalla. Mikäli vesilaitoksella käytetään kloorausta veden desinfiointiin, voi vedessä maistua lievä kloorin maku. Pintavedestä valmistetussa vedessä voi olla mm. levien aiheuttamaa hajua ja makua. Liiallinen suolojen määrä myös aiheuttaa veteen makua.


title: Talousvesi

text: Radon on hajuton, mauton ja väritön radioaktiivinen kaasu. Talousveden radonin merkittävin altistuminen tapahtuu vettä lämmitettäessä, suihkussa tai tiskatessa, jolloin ilmaan päässeet radonin hajoamistuotteet kulkeutuvat keuhkoihin. Radonin hajoamistuotteet aiheuttavat keuhkosyöpää. Radonia esiintyy erityisesti porakaivovesissä. Suomessa on alueita, joissa on luontaisesti korkea radonpitoisuus, kuten Pirkanmaalla ja Etelä-Suomessa erityisesti harjualueilla ja Salpausselkä-muodostumilla. Radon voidaan poistaa vedestä esimerkiksi ilmastamalla ja aktiivihiilisuodatuksella.


title: Talousvesi

text: Fluoridi on tärkeä hivenaine ihmiselle. Fluoridi estää hampaiden reikiintymistä. Fluoridia esiintyy luonnostaan maaperässä, josta fluoridia liukenee pohjaveteen. Kaakkois-Suomen rapakivialueilla Kymenlaaksossa fluoridia on runsaasti, minkä seurauksena myös pohjavedessä voi olla korkeita fluoridipitoisuuksia. Liiallinen fluoridin saanti aiheuttaa kiillevaurioita hampaisiin ja lisää luunmurtumien riskiä. Tarvittaessa fluoridia poistetaan pohjavedestä vesilaitoksella. Yksityiskaivon omistaja voi myös hankkia puhdistuslaitteen.


title: Talousvesi

text: Pohjavesissä esiintyy yleisesti maaperästä peräisin olevaa rautaa, mutta se voi tulla veteen myös verkostokorroosiossa. Pohjavedessä rauta on väritöntä ferrorautaa. Ilman hapen vaikutuksesta se hapettuu ferriraudaksi aiheuttaen ruskean sameuden.


title: Talousvesi

text: Mangaania esiintyy yleisimmin pohjavesissä, mutta sitä myös voi olla pintavesissäkin. Se on vedessä väritöntä. Vesijohtoverkostossa se hapettuu putkistoon aiheuttaen mustia saostumia. Putkistosta saostumat voivat lähteä liikkeelle virtausolosuhteiden muutosten vaikutuksesta värjäten veden mustaksi tai tumman ruskeaksi.


title: Populaarimusiikin museo

text: Populaarimusiikin museo on suomalaisen populaarimusiikin verkkomuseo, josta löytyy tietoa suomalaisista musiikkivaikuttajista, esittäjistä ja tekijöistä. Sivusto toimii osoitteessa www.pomus.net ja sitä ylläpitää Kevyen Musiikin Museon kannatusyhdistys ry, jonka kannatusjäseniä ovat mm. Teosto ry, Elvis ry, Suomen Musiikkikustantajat ry, Gramex ry, Musiikkituottajat ry sekä Suomen Muusikkojen Liitto ry.


title: Populaarimusiikin museo

text: Sivuston tarkoitus on toimia luotettavana ja nopeana kevyen musiikin tietolähteenä niin tutkijoille, median edustajille kuin tavallisille musiikin harrastajillekin. Pomus.netin päätoimittajana toimii tällä hetkellä Petri Kaivanto.


title: Simon Livson

text: Simon Livson (s. 1982 Jerusalem) on suomalainen rabbi. Hän aloitti Helsingin juutalaisen seurakunnan rabbina heinäkuussa 2012. Tammikuussa 2013 Livsonista tuli Suomen juutalaisten eli Helsingin ja Turun juutalaisten seurakuntien ylirabbiini Hän on Suomen 17. ylirabbiini ja ensimmäinen tehtävässä toimiva suomalainen.


title: Simon Livson

text: Simon Livsonin Helsingistä lähtöisin oleva isä, Ariel Livson, muutti 22-vuotiaana Jerusalemiin opiskelemaan arkeologiaa. Hän palasi perheineen Suomeen vuonna 1989 ja toimi maanviljelijänä Pohjois-Savossa Varpaisjärvellä, jossa myös Simon Livson vietti nuoruutensa. Lukion ja armeijan jälkeen hän opiskeli Helsingissä kaupallista alaa ja valmistui tradenomiksi. Vuonna 2006 Livson lähti opiskelemaan isänsä tavoin Jerusalemiin. Hän on lisäksi opiskellut rabbin tehtävään New Yorkissa.


title: Kuultomonnit

text: Kuultomonnit ("Schilbeidae", joskus "Schilbidae") on monnikaloihin kuuluva heimo. Heimon lajeja tavataan makeista vesistä Afrikasta ja Etelä-Aasiasta. Eräitä kuultomonnilajeja pidetään akvaariokaloina.


title: Kuultomonnit

text: Varhaisimmat kuultomonnien heimoon kuuluvien lajien fossiilit on ajoitettu tertiäärikaudelle. Nykyään heimoon kuuluu noin 15 sukua ja 56–62 lajia.Ruumiinrakenteeltaan kuultomonnit ovat pitkulaisia ja litteähköjä kaloja. Useimmilla heimon kaloilla on selkäevä ja rasvaevä, mutta eräiden sukujen lajeilta ne puuttuvat. Tyypillisiä piirteitä kulltomonneille ovat kuonon 4 viiksisäieparia, suurikokoiset silmät, hyvin pitkä peräevä ja selkeästi haarautunut pyrstöevä. Eräät kuultomonnilajit, kuten niilinkuultomonni ("Parailia pellucida") ovat läpikuultavia ja joiden verisuonet ja uimarakko ovat helposti havaittavissa.


title: Kuultomonnit

text: Kuultomonnilajit ovat makeiden vesien lajeja. Niitä tavataan Saharan eteläpuolisesta Afrikasta ja Etelä-Aasiasta Pakistanista Borneolle ulottuvalta alueelta. Suurikokoiset heimon lajit, kuten sillimonni ("Clupisoma garua") ja pikkulohimonni ("Eutropiichthys murius") ovat tärkeitä ruokakaloja ja pienemmät, kuten niilinkuultomonni, ovat suosittuja akvaariokaloina.


title: Fire Within (EP)

text: Fire Within on suomalaisen goottimetallin yhtyeen Lullacryn EP-levy. Se on julkaistu vuonna 2004 levymerkillä Century Media Records. EP debytoi Suomen virallisen singlelistan sijalla 14.


title: Fire Within (EP)

text: Kaikki kappaleet säveltänyt Sami Vauhkonen ja sanoittanut Sauli Kivilahti sekä sovittanut Lullacry, ellei toisin mainittu.


title: Nokia 2323

text: Nokia 2323 Classic on Nokian marraskuussa 2008 julkaistu matkapuhelin. Markkinoille puhelin tuli elokuussa 2009.


title: Nokia 2330

text: Nokia 2330 Classic on Nokian marraskuussa 2008 julkaistu matkapuhelin. Markkinoille puhelin tuli kesäkuussa 2009.


title: Nokia 2610

text: Nokia 2610 on Nokian vuoden 2006 maaliskuussa julkaistu matkapuhelin.


title: Emblem3

text: Emblem3 (myös Emblem Three tai E3) on kalifornialainen kaksijäseninen yhtye, jonka jäsenet ovat Wesley Stromberg ja hänen nuorempi veljensä Keaton Stromberg. He ja yhtyeestä hiljattain soolouralle lähtenyt jäsen Drew Chadwick kilpailivat "X Factor USA:n" toisella tuotantokaudella sijoittuen neljänsiksi. Kilpailun jälkeen Emblem3 solmi levytyssopimuksen Simon Cowellin omistaman Syco Musicin kanssa.


title: Emblem3

text: Yhtyeen ensimmäinen single "Chloe (You're the One I Want)" julkaistiin 15. huhtikuuta 2013. Heidän esikoisalbuminsa "" julkaistiin 30. heinäkuuta 2013.


title: Emblem3

text: He eivät kuitenkaan olleet tyytyväisiä tuottamaansa musiikkiin ja sanoivat Nothing To Lose levyn olleen markkinointi temppu. Myöhemmin he purkivat sopimuksen Syco Musicin kanssa ja tuottivat uuden EP:n itse. EP:n tuotannossa olivat mukana Wesley ja Keaton, ja he päättivät kutsua EP:tä nimellä Forever Together.


title: Emblem3

text: Hiljattain Wesley ja Keaton julkistivat tiedon, että he eivät aido tehdä musiikkia yhdessä vähään aikaan, ja Wesley perusti uuden Bändin Amerikkalaisen laujan Kenny Hollandin kanssa, joka on tullut tunnetuksi Vine nimisestä sovelluksesta. Emblem3 ei kuitenkaan ole ilmoittanut eroavansa tai lopettavansa musiikin tuottoa vaan he tahtoivat kokeilla omia asioitaan vähän aikaan. Emblem3:n uudesta musiikista ei ole tietoa, mutta fanit ovat spekuloineet koko alkuperäisen kolmikon yhteenpaluuta loppuvuodesta, sillä vinkkejä siihen on tullut sosiaalisessa mediassa.


title: Emblem3

text: Yhtye ilmoitti julkaisevansa levyn ja tekevänsä kiertueen vuonna 2016. Kaikki yhtyeen jäsenet ovat mukana yhtyeen palatessa.


title: Emblem3

text: Emblem3 koostuu kolmesta jäsenestä; Wesley Trent Stromberg, (s. 6. joulukuuta 1993; laulu, rytmikitara) ja hänen nuorempi veljensä Keaton Robert Stromberg, (s. 16. heinäkuuta 1996; laulu, basso) ja Drew Michael Chadwick (laulu, soolokitara). Drew oli vuoden 2014 soolouralla, mutta yhtye palasi yhteen kesällä 2015 työstämään uutta levyä. Alkuperäisessä kokoonpanossa olivat mukana myös heidän ystävänsä Kyle Miner (saxofoni, koskettimet) ja Kenny Galbraith (rummut, bongorummut).


title: Trasimenojärvi

text: Trasimenojärvi () on järvi Keski-Italiassa Umbrian alueella, Perugian maakunnassa. Järvessä on kolme saarta. Niistä kaksi pienintä, "Isola Polvese" ja "Isola Minore", ovat lähes autioita. "Isola Maggiore" on saarista suurin ja siellä on kalastajakylä.


title: Trasimenojärvi

text: Antiikin aikaan järvi tunnettiin nimellä "Trasimenus". Vuonna 217 eaa. järven koillisrannalla käydyssä Trasimenusjärven taistelussa Hannibal voitti roomalaiset.


title: Crucify My Heart

text: Crucify My Heart on suomalaisen goottimetalliyhtyeen Lullacryn kolmas studioalbumi. Se on julkaistu vuonna 2003 levymerkillä Spinefarm Records.


title: Crucify My Heart

text: Albumi debytoi Suomen virallisen listan sijalla 9, ja se pysyi listalla yhteensä 3 viikkoa.


title: Crucify My Heart

text: Kaikki kappaleet sovittanut Kimmo Aroluoma & Lullacry.


title: Nokia 2650

text: Nokia 2650 on Nokian vuoden 2004 toisella neljänneksellä julkaistu matkapuhelin.


title: Nokia 2650

text: Sitä myytiin noin 35 miljoonaa kappaletta, millä määrällä se sijoittui sijalle 20 The Telegraph -lehden syksyn 2013 katsauksessa kaikkien aikojen myydyimmistä matkapuhelimista.


title: Malin sisällissota 2012

text: Malin sisällissota 2012 on vuonna 2012 tuaregien ja Malin hallituksen välisenä 16. tammikuuta 2012 alkanut konflikti, johon tulivat myöhemmin mukaan ulkomaiset joukot taistelemaan ääri-islamisteja vastaan. Osapuolet solmivat kesäkuussa 2013 tulitaon, joka kesti viisi kuukautta.


title: Malin sisällissota 2012

text: Malin pohjoisosa on aavikkokansojen asuttamaa Saharaa, eteläosa savannia ja vastaavaa. Kansojen rajat kulkevat Pohjois-Afrikassa yleisemminkin osin näiden kasvillisuustyyppien mukaan. Ranskan siirtomaa-aika loi monesta kansasta koostuvat monikansallisen valtion. Saharassa ennen arabeja asuneet tuaregit olivat pitkään vaatineet omaa valtiotaan Malissakin. Tuaregikapinoita nousikin moneen otteeseen 1900-luvulla Malissa. Libyan sisällissota vuonna 2011 lisäsi salafistien vaikutusvaltaa siellä. Niinpä tuaregialueille alkoi virrata Libyasta aseita ja taistelijoita.


title: Malin sisällissota 2012

text: Sisällissota alkoi tuaregien kapinalla 16. tammikuuta 2012. Koska Malin hallitus ei kyennyt torjumaan tuaregikapinallisia, armeija kaappasi maassa vallan 22. maaliskuuta 2012. Tuaregikapinallisten MNLA:ta alussa tukenut ääri-islamilainen Ansar Dine -järjestö alkoi taistella tätä vastaan ja valtasi suurimman osan MNLA:n alueesta. Nyt Ansar Dinen taistelijat etenivät Malin keskiosiin ja uhkasivat kaapata vallan maassa. Malin hallitus pyysi ulkomailta apua. Maassa toimi Ansar Dinen ja MNLA:n lisäksi myös muita islamilaisia ja ei-islamilaisia asejoukkoja.


title: Malin sisällissota 2012

text: Muutamat Afrikan maat ja Ranska lähettivät joukkojaan Maliin tammikuussa 2013. Ranska lähetti maahan ilmavoimia ja maataistelijoita 11. tammikuuta 2013, koska halusi suojella maassa olevia kansalaisiaan. Ranskan viranomaisten mukaan edessä oli pitkä ja vaikea taistelu. Vuoden 2013 alussa konfliktin uskottiin leviävän muualle. Eräs merkki tästä oli Algeriassa sattunut In Aménasin panttivankikriisi. Ranskalaiset, malilaiset ja muut afrikkalaiset joukot etenivät nopeasti Malissa tammikuun lopussa 2013 vallaten mm. Gaon ja Timbuktun, joka päätyi ranskalaisen käsiin ilman verenvuodatusta.


title: Malin sisällissota 2012

text: Tulitaukosopimus tuaregikapinallisten ja Malin hallituksen välille allekirjoitettiin 18. kesäkuuta 2013. Tulitauko rikkoutui marraskuussa 2013 kun hallituksen joukot avasivat tulen tuaregien mielenosoitusta kohti Kidalissa.


title: Ewald Henttu

text: Ewald Henttu (26. kesäkuuta 1879 Tuohikotti, Valkeala – 4. kesäkuuta 1961) oli suomalainen kauppaneuvos ja liikemies, joka toimi puutavarakaupan alalla Lontoossa ja Viipurissa.


title: Ewald Henttu

text: Hentun vanhemmat olivat sahanomistaja Ville Henttu ja Leena Maria Kukkola. Perheessä oli 7 lasta josta Ewald oli vanhin pojista. Hän työskenteli isänsä omistamalla Sarkasen sahalla mutta pääsi sitten opiskelemaan kaupallista alaa ensin Tampereen kauppaopistossa 1899 ja sitten Tukholmassa.


title: Ewald Henttu

text: Henttu työskenteli opintojen jälkeen eri sahoilla Suomessa kunnes hän pääsi 1903 puutavaraliike "Fisser & v. Doornumin" palvelukseen Emdeniin Saksaan. Vuonna 1907 Henttu muutti Saksasta Lontooseen jossa hän perusti lokakuussa 1912 "Marshall, Henttu & Etholén" puutavaranvälitysyhtiön. Henttu välitti suomalaista sahatavaraa Englannin lisäksi Saksaan, Hollantiin, Belgiaan ja Ranskaan. Hän kirjoitti myös artikkeleita Kauppalehteen ja muihin ammattilehtiin.


title: Ewald Henttu

text: Vuonna 1919 Henttu palasi Lontoosta Suomeen ja perusti Viipuriin "Puutavaraliike E. Hentun". Hän oli myös osakkaana eri yhtiöissä kuten lappeenrantalaisessa Saimaan Sahassa ja loimolalaisessa Karjalan Saha Oy:ssä. Hentun puutavaraliike toimi Viipurissa aina sotavuosiin saakka ja sen jälkeen Helsingissä.


title: Ewald Henttu

text: Henttu sai kauppaneuvoksen arvonimen 1938. Hän oli ensimmäisiä suurlahjoittajia Suomen Kulttuurirahastolle ja hänestä tuli Suomen Kulttuurirahaston kunniajäsen 1949. Hentun vuonna 1938 tekemästä lahjoituksesta on muodostettu Ingrid ja Ewald Hentun rahasto joka tukee suomalaista kulttuurityötä..


title: Ewald Henttu

text: Ewald Henttu oli naimisissa Ingrid Berkan (1893–1965) kanssa. Heillä oli neljä lasta joista poika Salama Henttu oli mukana isänsä puutavaraliikkeessä.


title: HCFC-yhdisteet

text: HCFC-yhdisteet ovat kylmäaineina käytettyjä, helposti kaasuuntuvia yhdisteitä. Ne sisältävät CFC-yhdisteiden tavoin hiiltä, klooria ja fluoria, mutta myös vetyä. HCFC-yhdisteet ovat nykyisin poistuneet käytöstä.


title: Piatnitzkysaurus

text:
Piatnitzkysaurus on sukupuuttoon kuollut pienempi keskikokoinen petodinosaurus, joka nykyisin luetaan yläheimoon Megalosauroidea. Se eli Callovia-vaiheelta Oxford-vaiheelle keski- myöhäisjurakaudella nykyisessä Argentiinassa.
Se saalisti pääasiassa sauropodeja ja muita kasvinsyöjiä. Piatnitzkysaurus oli noin 4,3 metriä pitkä ja 400-kiloinen tappokone. Sillä oli pitkät kädet jä kynnet, joilla pystyi pitämään saaliista kiinni.


title: Be My God

text: Be My God on suomalaisen goottimetallin yhtyeen Lullacryn toinen studioalbumi. Se on julkaistu vuonna 2001 levymerkillä Spinefarm Records. Albumi debytoi Suomen virallisen listan sijalla 18.


title: Be My God

text: Albumin kappaleet ovat melodisempia ja suoraviivaisempia edeltäjäänsä, "Sweet Desireen", verrattuna.


title: Be My God

text: Kaikki kappaleet säveltänyt S. Vauhkonen, sanoittanut S. Kivilahti sekä sovittanut Lullacry, ellei toisin mainittu.


title: Carl-Gustaf Herlitz

text: Carl-Gustaf Victor Herlitz (11. maaliskuuta 1882 Helsinki – 4. heinäkuuta 1961 Helsinki) oli suomalainen yritysjohtaja ja vuorineuvos. Hän toimi Helsingissä sijainneen Arabian posliinitehtaan toimitusjohtajana vuosina 1916–1947, jolloin Herlitzin suku oli Arabian suuromistaja. Hänen aikanaan Arabia laajensi toimintaansa ja siitä tuli alallaan Pohjoismaiden suurin yritys. Herlitz oli Suomen Työnantajain Keskusliiton hallituksessa vuosina 1921–1929 ja 1937–1947 sekä Helsingin kaupunginvaltuustossa Ruotsalaisen kansanpuolueen edustajana vuosina 1931–1934. Herlitz oli poliittisilta mielipiteiltään tiukan oikeistolainen ja kannatti kovaa linjaa suhteessa ammattiyhdistysliikkeeseen.


title: Carl-Gustaf Herlitz

text: Carl-Gustaf Herlitz kuului ruotsalaiseen Herlitzin sukuun. Hänen isänsä oli Gustaf Herlitz, joka toimi ruotsalaisen Rörstrand-yhtymän Helsinkiin perustaman Arabian tehtaan teknisenä johtajana ja vuodesta 1893 toimitusjohtajana. Carl-Gustaf Herlitz valmistui 1906 Polyteknillisestä opistosta kemian alan insinööriksi ja työskenteli sen jälkeen Arabialla. Kun Arabian tehdas vuonna 1916 siirtyi suomalaisen yhteenliittymän omistukseen, Herlitzeistä tuli myös tehtaan keskeisiä omistajia. Samalla Gustaf Herlitz luovutti toimitusjohtajan tehtävät pojalleen.


title: Carl-Gustaf Herlitz

text: Herlitz laati Arabialle merkittävän uudistussuunnitelman, jota alettiin toteuttaa vuonna 1919. Helsingin tehdasta laajennettiin ja tuotantoa pyrittiin rationalisoimaan. Vuonna 1923 Arabia osti konkurssiin menneen sähköeristinposliinia valmistaneen Turun posliinitehtaan, jonka toimitusjohtajaksi Herlitz myös tuli. Lisäpääoman hankkimiseksi Arabian osakkeet myytiin myöhemmin saksalaiselle Arnold-yhtymälle, mutta kun saksalaiset eivät halunneet sijoittaa tarpeeksi varoja Arabiaan, suomalaiset ostivat osakkeet takaisin 1927. Samalla Arabian omistukseen siirtyivät myös ruotsalaiset Lidköpingin ja Rörstrandin posliinitehtaat. Arabiasta tuli 1930-luvulla kansainvälisesti merkittävä WC-istuinten ja taidekeramiikan valmistaja.


title: Carl-Gustaf Herlitz

text: Merkittäväksi osoittautui Herlitzin Arabialle 1922 perustama kemiallisteknillinen laboratorio, jossa testattiin uusia materiaaleja. Lisäksi Herlitz toi Suomeen uutta ulkomaista teknologiaa, joka mahdollisti työprosessin tehostamisen Arabian tehtaalla. Hän myös otti ensimmäisenä Suomessa käyttöön tayloristista rationalisointia edustaneen, standardisaatioon ja työnormeihin perustuneen Bedaux-menetelmän, jolla työtahtia saatiin kiristettyä.


title: Carl-Gustaf Herlitz

text: Herlitz käynnisti vielä sota-aikana Helsingin tehtaan uuden laajennuksen, joka valmistui 1947. Suurten investointien ja sota-ajan heikentyneen myynnin vuoksi Arabia joutui sodanjälkeisinä vuosina taloudellisiin vaikeuksiin, joten Herlitz joutui myymään tehtaan osakkeet vuonna 1947 Wärtsilälle. Hän luopui samalla toimitusjohtajan tehtävästä, ja hänen seuraajakseen tuli insinööri Gunnar Ståhle.


title: Carl-Gustaf Herlitz

text: Herlitz kuului Suomen Työnantajain Keskusliiton (STK) hallitukseen vuosina 1921–1929 ja 1937–1947. Hän oli poliittisilta mielipiteiltään tiukan oikeistolainen ja kannatti kovaa linjaa suhteessa ammattiyhdistysliikkeeseen. Arabian tehtaalle voitiin valita ensimmäinen luottamusmies vasta Suomen poliittisten olojen muututtua jatkosodan jälkeen, ja silloinkin Herlitz yritti ensitöikseen erottaa uuden luottamusmiehen, mutta joutui lakon jälkeen taipumaan työntekijöiden järjestäytymisen hyväksymiseen. Hän oli toisaalta STK:n johdon mukana hyväksymässä talvisodan aikana vuonna 1940 niin sanottua tammikuun kihlausta, jossa ammattiyhdistysliike tunnustettiin neuvotteluosapuoleksi.